100 euró a 16 és 29 év közötti korosztálynak

100 eurós támogatást kapnak a 16 és 29 év közötti fiatalok Szerbiában.

A pénzsegélyre január 15-e és 30-a között regisztrálhatnak az említett korosztályból - írja a B92 hírportál. Ismét az államkincstár honlapján lehet majd igényelni az összeget, ahogy ez a korábbi támogatások esetében is volt. A jelentkezőknek a személyi igazolványukon kívül egy számlaszámra lesz szükségük. Abban az esetben, ha valakinek nincs bankszámlája, akkor ki kell majd választani egy bankot, ahol automatikusan nyitnak egy számlát a kifizetéshez. Emellett a nyugdíjasok is további 20 ezer dinárt kapnak idén.

100 euró a 16 és 29 év közötti fiataloknak

A támogatásra január 15-e és 30-a között
kell jelentkezniük a fiataloknak.
Az államkincstár internetes oldalán
kell majd jelentkezniük a fiataloknak
a 100 eurós támogatásra.
A támogatásra való jelentkezéskor
szükség lesz a személyi igazolványra
és 1 számlaszámra.
Ha a jelentkezők közül valakinek
nincs bankszámlája, akkor ki kell majd
választani 1 bankot, ahova küldik majd a pénzt.
A fiatalok mellett a nyugdíjasok
februárban kapnak 20 ezer dináros támogatást
a szerb államtól.


Ismét igényelhetik az útiköltség visszatérítést a középiskolások Szabadkán

A szabadkai középiskolákba járó utazó diákok havi bérletet abban a középiskolában igényelhetnek, amelybe járnak.

Azok a diákok, akik Szabadkáról más községbe utaznak, a támogatott havi bérletet Szabadka Város Ügyfélszolgálatában igényelhetnek július 22-től 14-ig. Az igazolásokat augusztus 20-tól 31-ig lehet felvenni a közigazgatási hivatalban. Ha a tanulók eddig a dátumig nem fejezik be a gyakorlatot, vagy nem iratkoznak be a következő osztályba, a bizonylatokat utólag kapják meg. A rászoruló diákok, akik nem tudják fizetni a havi bérlet árának rájuk eső részét, forduljanak Szabadka Város Szociális Központjához. Az osztályt ismétlő diákok nem részesülnek útiköltség-térítésben. Bővebb információ a 024/626 883-as telefonszámon kapható.

Újra kérhetik az útiköltség visszatérítést a középiskolások Szabadkán

Újra igényelni tudják az útiköltség visszatérítést azok a középiskolások, akik Szabadkán tanulnak.

Az útiköltség visszatérítés
azt jelenti, hogy a diáknak
nem kell a havi bérlet
teljes összegét kifizetni.
A szabadkai középiskolába
utazó diák a havi bérletet
abban a középiskolában
kérheti, amelyikbe jár.
Azok a diákok,
akik Szabadkáról utaznak
másik községbe,
azok a támogatott havi bérletet
Szabadka Város Ügyfélszolgálatában
tudják kérni július 22-től
augusztus 14-ig.
A havi bérlethez szükséges
igazolásokat augusztus 20-tól
augusztus 31-ig lehet felvenni
a közigazgatási hivatalban.
Ha a tanulók augusztus 20-tól
augusztus 31-ig nem fejezik be
a középiskolai gyakorlatot,
vagy nem iratkoznak át
a következő osztályba,
akkor az igazolásokat
később kapják meg.
Azok a diákok, akik nem tudják
kifizetni a havi bérlet árának
a rájuk eső részét,
azok segítséget tudnak kérni
Szabadka Város Szociális Központjában.
Azok a diákok, akiknek
osztályt kell ismételni,
nem kapnak útiköltség támogatást.
Még több információért
a 024 626 883 telefonszámot
kell felhívni.


Mobiltelefon nélkül ülnek be az iskolapadba

Újabb szabadkai általános iskola vezette be, hogy a diákok nem használhatják mobiltelefonjukat az intézmény területén.

Betiltották a mobiltelefonok használatát a szabadkai Szent Száva Általános Iskolában - áll a subotica.com oldalán. Ez a második szabadkai oktatási intézmény, amely megtette ezt a lépést a pedagógusok kezdeményezésére. Az iskolában szerda óta tilos a telefonok használata az épületben és az udvaron is. Amikor órára mennek, a tanulók dobozokba teszik telefonokat, amelyek az utolsó óra végéig ott maradnak.
A döntés a tanulók koncentrációját segítheti, hozzájárul a jobb szocializációjukhoz, a szünetben való egymás közötti kommunikációhoz és csökkenti a telefonokkal való visszaélés lehetőségét - nyilatkozta az iskola igazgatója, Miroslav Cicmil.
Az év elején a bajmoki Vuk Karadžić Általános Iskolában tiltották be a mobiltelefon használatát, a Kizúr István Általános Iskolában pedig 2022-től van érvényben ilyen tilalom.

Mobiltelefon nélkül az iskolában

Még egy szabadkai általános iskola bevezette azt, hogy a diákok nem használhatják a telefonjaikat az iskolában.

A szabadkai Szent Száva Általános Iskolában
vezették be, hogy a diákok nem használhatják
a mobiltelefonjaikat az iskola területén.
Ez már a második szabadkai iskola,
ahol betiltották a mobiltelefonok használatát
a diákok számára.
A tanítók és a tanárok kérésére vezették be az új szabályt.
Az iskolában szerda óta tilos a telefonok használata
az épületben és az udvaron is.
Szerda november 1-je volt.
Amikor órára mennek a tanulók dobozokba teszik telefonokat.
A telefonok az utolsó óra végéig maradnak a dobozokban.
A telefonok használatának tiltásával az iskolák célja az,
hogy a tanulók jobban tudjanak figyelni,
többet társalogjanak
és beszélgessenek egymással a szünetekben.
Januárban a bajmoki Vuk Karadžić Általános Iskolában
tiltották be a mobiltelefon használatát.
A Kizúr István Általános Iskolában már 2022-től
bevezették a mobiltelefonok használatának tilalmát.


A cél a határátkelőhelyi tumultus és a várakozási idő csökkentése, különösen a kritikus időszakokban.

A Köztársasági Vagyonügyi Igazgatóság nyilvános területrendezési pályázatot hirdetett az átkelő területi tervének módosítására és kiegészítésére.
A tervek szerint növelik az ország ki- és bejáratánál az átkelőkapuk számát. Két-két forgalmi sávot építenek ki a tehergépjárműveknek ki- illetve belépésnél, valamint 5+2 forgalmi sávot a személygépjárműveknek és az autóbuszoknak, egy másik forgalmi sávot pedig a túlméretes járművek számára.

Bővítik a kelebiai határátkelőt

12 kapusra bővítik a kelebiai határátkelőt.

A határátkelő bővítésének célja,
hogy gyorsabb legyen a határátlépés az utasok számára,
főleg a nyári időszak idején.
A tervek szerint az ország kijáratánál
és az ország bejáratánál is bővítik az átkelőkapuk számát.
Összesen 2-2 sávot építenek ki a tehergépjárműveknek
kilépésnél és belépésnél is.
Összesen 5+2 sávot építenek ki
a személygépjárműveknek és az autóbuszoknak.
Egy másik sávot pedig a nagyméretű járművek számára
építenek ki a kelebiai határátkelőn.


Vasárnap kezdődik az adventi időszak

Ez az időszak az előkészület, a várakozás, a reménykedés ideje, amelyet régebben böjttel is megszenteltek. Ehhez az ünnephez kapcsolódik az adventi koszorú készítése, majd a gyertya gyújtás, illetve adventi naptárat is sokan készítenek.

Advent első vasárnapja három időszak kezdetét is jelenti, a keresztény egyházi év kezdetét, a karácsonyi ünnepkör kezdetét és természetesen az adventi időszak kezdetét. A hívők az adventi időszakban elsősorban lelkiekben készülnek a közelgő ünnepre, a karácsonyra.
Ez az időszak szimbólumává vált az adventi koszorú. A keresztény szimbolika szerint az adventi koszorú formája Isten örökkévaló szeretetét jelképezi, az örökzöld ágak a reményt és az életet, a gyertyák pedig a növekvő fényt, Jézus eljövetelének közeledtét jelképezik. Kispiacon ezt már több éve közösön, a helyi közösség épülete előtt állítják fel a helyiek és minden vasárnap közösen gyújtják meg.

Vasárnap kezdődik az adventi időszak

Vasárnap, vagyis holnap kezdődik az adventi időszak.

Holnap december 3-a lesz.
Az adventi időszak az előkészület, a várakozás,
a reménykedés ideje.
Az adventi időszakban régebben sokan böjtöltek.
Böjt idején a hívők nem esznek például húst, édeset
vagy zsíros ételt.
Az adventi időszakban készítik az adventi koszorút
és az adventi naptárat is.
Advent első vasárnapja 3 időszak kezdetét is jelenti.
A keresztény egyházi év kezdetét,
a karácsonyi ünnepkör kezdetét
és az adventi időszak kezdetét.
A hívők az adventi időszakban főleg lelkileg készülnek
a közelgő ünnepre, a karácsonyra.
Az adventi időszak része
az adventi koszorú készítése.
Az adventi koszorú formája Isten örökkévaló szeretetét jelképezi.
Az örökzöld ágak a reményt és az életet jelentik.
A gyertyák a növekvő fényt, Jézus eljövetelének közeledtét jelzik
az advent koszorún.
Kispiacon a lakosok már több éve közösen,
a helyi közösség épülete előtt állítják fel az adventi koszorút.
Az adventi koszorún a gyertyákat minden vasárnap
közösen gyújtják meg Kispiacon.


Novemberre Szerbiában a Moderna

Novemberre érkezik Szerbiába a Moderna koronavírus elleni védőoltása - jelentette be Aleksandar Vučić.

A szerb elnök emellett arról is beszélt, hogy jövő héten veszi fel a kínai Sinopharm vakcina harmadik adagját. Egyúttal felszólította a lakosokat arra, hogy akik felvették az első két adagot, azok vegyék fel a harmadik dózist is.
Vučić kitért a szerbiai vakcinagyártásra is, amely folyamatosan fejlődik. Kiemelte, hamarosan megkezdődhet az oltás a Torlak Intézetben előállított orosz vakcinával, amelyből jelenleg 1,5 millió adag áll rendelkezésre.
A szerb államfő hozzátette, hogy a tervek szerint nyáron kezdik el gyártani a kínai oltást is az országban.

Novemberre érkezik Szerbiába a Moderna védőoltás

Novemberre érkezik Szerbiába a Moderna nevű koronavírus elleni védőoltás.

Ezt Aleksandar Vučić, a szerb államfő jelentette be.
Aleksandar Vučić azt is elmondta,
hogy ezen a héten veszi fel a kínai
Sinopharm védőoltás harmadik adagját.
Az államfő arra kéri a lakosokat,
hogy akik már felvették az első és második adag
koronavírus elleni vakcinát, azok vegyék fel
a harmadik adag védőoltást is.
Vučić szerint nagyon jól fejlődik
a vakcinagyártás Szerbiában.
Vučić elmondta, hogy nem sokára
megkezdődhet az oltás a Szerbiában előállított
orosz vakcinával.
A szerb államfő elmondta, hogy a tervek szerint
jövő nyáron kezdik el gyártani
a kínai vakcinát is Szerbiában.
Jövő nyár 2022-ben lesz.


Még pár nap, és kezdődik a tanév

Pár változásra is sor kerül szeptember elsejétől az oktatásügyi rendszerben.

Idén nem kell majd minden pénteken az illetékes szakcsoport véleményére várni, hogy a járványmutatókkal összhangban milyen módon zajlik majd a tanítás, hanem teljes tantermi oktatással lehet majd számolni. A maszkok sem lesznek kötelezőek már a jelenleg érvényes bejelentések szerint. Az iskolai naptár tekintetében is változtatásokat eszközöltek. Az általános iskolásoknak 180 napos lesz a tanév, kivéve a nyolcadikosokat, akik 170 napot töltenek majd az iskolákban.
 Az általános iskolásoknak nem lesz őszi szünidejük. A középiskolások is egy héttel kevesebbet tölthetnek majd a téli szünidőn, de az általános iskolásokhoz hasonlóan, a múlt évi gyakorlattól eltérően, lesz majd tavaszi szünidejük.
A kisérettségi terén is változások várhatóak. Ez a kombinált tesztre vonatkozik, amely eddig a fizikából, kémiából, biológiából, földrajzból és történelemből összeállított feladatokból állt, ezentúl azonban ha elfogadják a szakértők javaslatát, a diákok ezek közül választhatnak egy tantárgyat, és ebből kapják majd a kérdéseket.

Még pár nap és kezdődik az iskola

Csütörtökön, vagyis szeptember 1-jén kezdődik a tanév.

Pár változásra is számítani lehet
szeptembertől az oktatási rendszerben.
Az oktatás tanítást jelent.
Szeptember 1-jétől teljes tantermi
oktatással indul a tanítás.
Ez azt jelenti, hogy rendesen,
az iskolákban tanulnak majd a gyerekek.
Nem lesznek kötelezőek a maszkok sem.
Változások lesznek az iskolai naptárban is.
Az általános iskolásoknak 180 napos lesz a tanév.
A nyolcadikosok 170 napot lesznek majd iskolába.
Az általános iskolásoknak nem lesz őszi szünidejük.
Az általános és középiskolásoknak
lesz tavaszi szünidejük.
A középiskolások 1 héttel kevesebbet
lesznek majd téli szünidőn.
A kisérettségi írásakor is lesznek változások.
Kisérettségit minden 8. osztályos diák ír.
A kombinált tesztekre vonatkozik majd
a változtatás.
Eddig a tanulók a kombinált teszt
írásakor fizikából, kémiából,
biológiából, földrajzból és történelemből
kaptak kérdéseket, feladatokat.
A mostani tanévtől a tanulók ezek közül
a tantárgyak közül választhatnak 1 tantárgyat,
és abból kapják majd a kérdéseket.


Késő éjszaka nem kell majd fizetni a belgrádi buszokon

Az éjszakai tömegközlekedés teljesen ingyenes lesz Belgrádban - ezt jelentette be a szerb főváros polgármestere, Aleksandar Šapić.

Azt mondta, az, aki éjszaka megy valahova Belgrádban, nem kell beülnie senkihez egy autóba vagy taxit fizetnie, mert pontosan meghatározott időben, menetrend szerint igénybe veheti a tömegközlekedést díjmentesen. Az elképzelés szerint a napijegy 120 dinárba kerül majd, és hajnali 4-től éjfélig lesz érvényes, éjféltől pedig hajnali 4 óráig ingyenesen utazhatnak a lakosok. A polgármester arról egyelőre nem beszélt, hogy mikortól vezetik be az újítást.

Az éjszakai tömegközlekedés teljesen ingyenes lesz Belgrádban.

Ezt a szerb főváros polgármestere,
Aleksandar Šapić jelentette be.
Tömegközlekedési jármű például a busz, a metró, a villamos.
Belgrád polgármestere elmondta,
hogy aki éjszaka megy valahova Belgrádban,
nem kell autóba ülnie vagy taxit fizetnie,
mert ingyenes lesz a tömegközlekedés.
Tervek szerint a napijegy 120 dinárba kerül majd.
A napijegy hajnali 4 órától éjfélig lesz érvényes.
Éjféltől hajnali 4 óráig pedig ingyenesen utazhatnak a lakosok.
Belgrád polgármestere arról még nem beszélt,
hogy mikortól lesz ingyenes a tömegközlekedés.


Holnaptól záróvizsgáznak a szerbiai nyolcadikosok. Az anyanyelvi tesztre szerdán, a matematikára csütörtökön, a választott tantárgy tesztlapjainak kitöltésére pedig pénteken kerül sor 9 és 11 óra között.

Vajdaság területén 16 500 nyolcadikos diák van, közülük 1299 magyar ajkú. A diákoknak 2040 férőhely áll rendelkezésre a középiskolai oktatás folytatására anyanyelvükön, nyilatkozta a Szabadkai Magyar Rádió Napindítójában Szakállas Zsolt.
A tartományi oktatási titkár kiemelte, ezt úgy próbálták kialakítani, hogy minél több lehetőségük legyen a gyerekeknek itthon és remélik, hogy a végzősök a vajdasági középiskolák valamelyikében folytatják tanulmányaikat. A diákok 20 szakot jelölhetnek meg, ahova felvételt szeretnének nyerni.
Szakállas Zsolt, tartományi oktatási titkár: „Fontos elmondani, hogy ez egy olyan év, amelyben másként fog lezajlani az általános iskola záróvizsgája az előző évekhez viszonyítva, az anyanyelv és a matematika mellett egy harmadik, választható tantárgy van, amelyet a diákok és a szüleik már az év elején kijelöltek, hogy melyik tantárgyat válasszák. Legtöbben a biológiát választották, utána következik a földrajz, a történelem és ezt követi a vegytan és a fizika. Fontos ez a záróvizsga, hiszen a diákok összesen 40 pontot tudnak összegyűjteni, ha minden tantárgyból maximálisan teljesítenek, és a tanulmányi eredményüket hozzászámolva pályáznak majd a középiskolákba.”

Szerdán kezdődik a kisérettségi

Szerdán kezdődik a kisérettségi Szerbiában.

Szerda június 21-e, holnap lesz.
A nyolcadik osztályos diákok írják a kisérettségit.
A kisérettségi záróvizsgát jelent.
Anyanyelvből szerdán írnak kisérettségit a 8. osztályos diákok.
Matematikából csütörtökön vizsgáznak a diákok.
Csütörtök június 22-e lesz.
A választott tantárgy tesztlapjainak kitöltését
pénteken végzik el a nyolcadikosok.
A kisérettségi teszteket délelőtt 9 óra és 11 óra között
tölthetik ki a diákok.
Vajdaság területén 16 500 nyolcadikos diák van.
Ebből 1299 magyar anyanyelvű.
Összesen 2040 férőhely van a középiskolai oktatás folytatására
a magyar nyelvű diákok számára.
A nyolcadikos diákok 20 szakot jelölhetnek meg,
ahova felvételt szeretnének nyerni.
Idén az anyanyelv és a matematika mellett
egy harmadik, választható tantárgy van.
Ez idén változás a korábbi évekhez képest.
A választható tantárgyat a diákok és a szüleik
már az év elején kijelöltek, hogy melyiket választják.
Legtöbben a biológiát választották.
Utána következik a földrajz, a történelem
majd a kémia és a fizika.
A záróvizsgán a diákok összesen 40 pontot tudnak összegyűjteni.
A 40 pont úgy jön össze, ha minden tantárgyból
maximálisan teljesítenek a diákok,
és a tanulmányi eredményüket hozzászámolva
pályáznak majd a középiskolákba.


Araszolva a határon

Az ünnepekre hazatérő vendégmunkások most térnek vissza Nyugat-Európába.

Már reggel legalább 4-5 kilométeres sor alakult ki a horgosi autópálya-határátkelőnél Magyarország irányába. 4-5 órás várakozásra biztosan számítani kell - derül ki a Borderwatcher alkalmazás információiból. A horgosi közúti átkelőnél sem jobb a helyzet, ott is legalább 4 órát kell várakozni. Királyhalomnál 2 és 3 óra közöttire tehető a veszteglés. Kelebiánál viszont legfeljebb egy órás a sor. Gyálánál körülbelül fél óra alatt, Bajmoknál szinte rögtön át lehet jutni Szerbiából Magyarországra. Visszafelé sehol sincs 15 percet meghaladó várakozás.

Hosszú sorok a határokon

Ma is hosszú sorokra lehet számítani a szerb-magyar határátkelőkön.

Ma január 7-e, szombat van.
Az ünnepekre hazatérő vendégmunkások
most térnek vissza a nyugati országokba.
Ez miatt már reggel legalább 5 kilométeres
a várakozás a horgosi autópálya-határátkelőnél
Magyarország irányába.
Ez legalább 5 órás várakozást jelent
az utasok számára.
Nem jobb a helyzet a horgosi közúti
határátkelőnél sem.
Ott legalább 4 órát kell várakozni.
Királyhalomnál 2 óra és 3 óra közötti
várakozásra kell számítani Magyarország irányába.
Kelebiánál 1 órás a sor.
Gyálánál körülbelül 30 percet kell várakozni.
Bajmoknál szinte rögtön
át lehet jutni Szerbiából Magyarországra.
Visszafelé, vagyis Magyarországról
Szerbiába sehol sincs több 15 perc várakozásnál.


A nyolcadikosok a kiadványokat a szerb nyelv mellett magyarul és a többi nemzeti kisebbség nyelvén is elérhetik.

A matematika- és anyanyelvi gyűjtemények egyenként 450 feladatot tartalmaznak, míg az öt választható tantárgy feladatgyűjteménye tantárgyanként 120 feladatot tartalmaz alap, közép és emelt szintre osztva. A kiadványok végén a megoldások is megtalálhatók.
A feladatgyűjtemények a Prosvetni pregled könyvesboltjaiban, és más könyvesboltokban egyaránt megvásárolhatók. A három feladatgyűjtemény együttvéve 1600 dinárba kerül. Külön-külön vásárolva az anyanyelvi 600 dinárba, a matematika és a kombinált feladatokat tartalmazók pedig egyenként 500 dinárba kerülnek.

Mától vásárolhatóak meg a kisérettségi felkészítő könyvek

Mától vásárolhatóak meg a kisérettségi felkészítő feladatgyűjtemények.

Ma január 24-e, szerda van.
Az általános iskolák nyolcadik osztályos diákjai
vásárolhatják meg a kisérettségi tesztre való felkészítő
feladadgyűjteményeit.
Szerb nyelven, magyar nyelven és
a többi nemzeti kisebbség nyelvén is megvásárolhatóak
a feladatgyűjtemények.
A matematika feladatgyűjteményben 450 feladat van.
Az anyanyelvi gyűjtemény is 450 feladatot tartalmaz.
Az 5 választható tantárgy feladatgyűjteménye
tantárgyanként 120 feladatot tartalmaz
alap, közép és emelt szintre osztva.
A feladatgyűjtemények végén a megoldások is megtalálhatók.
A feladatgyűjtemények a Prosvetni pregled könyvesboltjaiban,
és más könyvesboltokban is megvásárolhatók.
Összesen 3 feladatgyűjteményt lehet megvásárolni.
A 3 feladatgyűjtemény együtt 1600 dinárba kerül.
Külön-külön vásárolva az anyanyelvi feladatgyűjtemény 600 dinárba,
a matematika feladatgyűjtemény 500 dinárba
és a kombinált feladatokat tartalmazó gyűjtemény is 500 dinárba kerül.


Megjelentették a középiskola első osztályába indulók ranglistáját

A végzős általános iskolások a mojasrednjaskola.gov.rs oldalon tudhatják meg, mely középiskolába vagy gimnáziumba jutottak be.

A „Kívánságlista”, vagyis a „Lista želja” menüpontra kattintva zöld színnel jelölik azt, ahova felvételt nyert a nyolcadikos diák az első iratkozási körben. A második iratkozási kör kívánságlistáját július 3-án, hétfőn kell kitölteni, másnap, tehát kedden pedig megjelentetik a végleges ranglistát. A középiskolai beiratkozáshoz július 3-tól lehet jelentkezni a Moja srednja škola portálon vagy közvetlenül az iskolában.

Megjelentek a középiskola első osztályába indulók ranglistája

Megjelentették a középiskola első osztályába induló tanulók ranglistáját.

A ranglista megmutatja, hogy a nyolcadik osztályt fejezők
melyik középiskolába hanyadikként jutottak be.
A végzős általános iskolások
a mojasrednjaskola.gov.rs internetes oldalon tudhatják meg,
melyik középiskolába vagy gimnáziumba jutottak be.
A „Kívánságlista”, vagyis a „Lista želja” menüpontra kattintva
zöld színnel jelölik azt, ahova felvételt nyert
a nyolcadikos diák az első iratkozási körben.
A második iratkozási kör kívánságlistáját
július 3-án, hétfőn kell kitölteni,
Július 3-a ma van.
Kedden jelentetik meg a végleges ranglistát.
Kedd július 4-e, holnap lesz.
A középiskolai beiratkozáshoz július 3-tól lehet jelentkezni
a Moja srednja škola internetes oldalon vagy az iskolában.


Hívogat az iskola

Mától visszatértek a diákok a vajdasági általános iskolákba, valamint a közép-szerbiai középiskolákba is.

Az utóbbi régióban egyébként az általános iskolások még egy hétig pihenhetnek, míg Vajdaságban már egy hete tart az oktatás a középiskolákban. A következő szünet februárban lesz, 15-től 20-ig, az államiság napja alkalmából. Ezt majd a húsvét követi áprilisban, újabb pihenővel.

Megkezdődött a második félév

Mától visszatértek a tanulók a vajdasági általános iskolákba.

Mától visszatértek a tanulók
a közép-szerbiai középiskolákba is.
Ma január 16-a, hétfő van.
Vajdaságban már 1 hete tart a tanítás a középiskolákban.
A következő szünet február 15-től
február 20-ig lesz majd.
Ekkor az államiság napja alkalmából lesz
az 5 napos szünet.
Ez után a húsvéti szünet lesz a következő
hosszabb pihenő a diákok számára.


Április elsején kezdődik az elsősök beiratkozása Szerbiában

Az iskolaköteles gyerekeket május 31-ig lehet beíratni az általános iskolába.

A 2021/2022-es tanévben azok a gyerekek ülhetnek be az iskolapadba, akik 2021. szeptember elsejéig elérik a legalább hat és fél éves kort, vagy legfeljebb hét és fél évesek. Ebben a tanévben azok a gyermekek is beiratkozhatnak, akik az iskolakezdésig betöltik a 6. életévüket, amennyiben iskolaérettségüket az iskola pszichológusa kivizsgálta és igazolta.
Az iratkozáshoz szükséges teljes dokumentációt az iskolák szerzik be.

Április 1-jén kezdődik az elsősök beiratkozása

Április 1-jén kezdődik a gyerekek első osztályba való beíratása Szerbiában.

Az iskolaköteles gyerekeket
május 31-ig lehet beíratni az általános
iskolák első osztályába.
A 2021/2022-es tanévben azok
a gyerekek kezdhetik el az első osztályt,
akik 2021. szeptember 1-jéig elérik
 legalább a 6,5 éves életkort, vagy
azok, akik legfeljebb 7,5 évesek.
A 2021/2022-es tanévben azok
a gyerekek is elkezdhetik az első osztályt,
akik az iskolakezdésig betöltik
a 6. életévüket.
Ez akkor lehetséges, ha az iskola
pszichológusa kivizsgálta a gyereket
és igazolja, hogy 6 évesen iskolaérett
a gyermek.
Az iskolák szerzik be az iratkozáshoz
szükséges papírokat.


Meghosszabbított nyitvatartással működik szerdától az ásotthalmi közúti határátkelőhely. Az ünnepi időszakra való tekintettel április 26-ig 7 és 22 óra között fogadja az utasokat.
A többi határátkelőhely az eddig megszokott rendben tart nyitva Csongrád-Csanád megyében. Az utazók a határátkelőhelyek nyitvatartásáról és az ott várható várakozási időkről bővebben a rendőrség határinfó oldalán, illetve a Rendőrségi Útinformációs Rendszer, a Rutin mobil applikáció segítségével tájékozódhatnak.

Meghosszabbított nyitvatartás az ásotthalmi közúti határátkelőnél

Meghosszabbított nyitvatartással fog dolgozni az ásotthalmi közúti határátkelő.

Az új nyitvatartási idő
szerdától lesz érvényes.
Szerda holnap, április 13-a lesz.
Ez azt jelenti, hogy április 13-tól április 26-ig
reggel 7 órától este 10 óráig fogadja az utasokat
az ásotthalmi közúti határátkelőhely.
A többi határátkelőhely az eddig megszokott
munkaidővel tart nyitva.
Az utazók a határátkelőhelyek nyitvatartásáról
és a várakozási időkről a rendőrség
határinfó oldalán olvashatnak.
Az utazók a határátkelőhelyek nyitvatartásáról
és a várakozási időkről
a Rendőrségi Útinformációs Rendszer,
a Rutin mobilos oldalon is informálódhatnak.


Megkezdődött a 2022/23-as tanév

Több mint 700 ezer diák kezdi el az idei tanévet Szerbiában, köztük mintegy 65 ezer elsős.

A 2022/2023-as tanév is a szerb himnusz eléneklésével veszi kezdetét.
Sztrájkkal indítja a tanévet mintegy 500 iskola - közölte korábban a Szerbiai Tanügyi Dolgozók Szakszervezeti Uniójának elnöke. Jasna Janković elmondta, a szakszervezet 830 iskolájából 500 vesz részt a sztrájkban, amely során csak 30 perces, rövidített órákat tartanak. Szabadkán azonban rendesen indul a tanév. A diákok jelenléti oktatásban vesznek részt, az iskolákkal foglalkozó munkacsoport pedig továbbra is folyamatosan, heti rendszerességgel figyelemmel kíséri a járványügyi helyzet alakulását.

Megkezdődött a tanév

Ma megkezdődött a 2022/2023-as tanév a szerbiai iskolákban.

Ma szeptember 1-je, csütörtök van.
Több mint 700 ezer diák kezdi el
az idei tanévet Szerbiában.
Ebből 65 ezer elsős diák van.
Szeptember 1-je a szerb himnusz eléneklésével
kezdődött a szerbiai iskolákban.
A tanévet sztrájkkal indítja közel 500 iskola.
A sztrájkoló iskolák 30 perces,
rövidített órákat tartanak.
Szabadkán rendesen indul a tanév,
vagyis 45 perces órákkal, a tantermekben.
Az iskolákkal foglalkozó munkacsoport
továbbra is figyelemmel kíséri
a járványügyi helyzet alakulását.


Hamarosan megnyitja kapuit az autókiállítás Belgrádban

Autókiállítást rendeznek március 22-e és 28-a között a Belgrádi Vásáron.

Az 55. nemzetközi autókiállításon, valamint a motorkerékpárok, quadok és felszerelések Motopassion elnevezésű, 15. nemzetközi vásárán idén 33 gyártó mintegy 40 járműújdonságot mutat be. A figyelem központjában minden bizonnyal a hibrid modellek lesznek.
A szervezők bejelentették: az idén a potenciális vásárlók nem számíthatnak árengedményekre, és az is eltérés a korábbiakhoz képest, hogy nem állnak rendelkezésre nagy raktárak a járművek gyors leszállításához. A gépkocsi- és motorbemutatót egy héten át 10 és 20 óra között lehet megtekinteni, a belépőjegy 450 dinár, csoportos belépéskor 350, egyetemisták és diákok szervezett látogatása esetén 250 dinár, a családi jegy 1000 dinárba kerül.

Autókiállítást szerveznek Belgrádban

Autókiállítást rendeznek március 22-e és 28-a között Belgrádban.

Belgrád Szerbia fővárosa.
A Belgrádi Vásáron szervezik meg az autókiállítást.
Idén 55.alkalommal szervezik meg
az autókiállítást Belgrádban.
A kiállításon láthatóak lesznek különböző
autók, motorkerékpárok, quadok és felszerelések.
A kiállításon idén 33 gyártó több mint
40 járműújdonságot mutat be.
A figyelem központjában várhatóan
a hibrid modellek lesznek.
A szervezők elmondták, hogy a vásárlók
nem számíthatnak árengedményekre.
A gépkocsi- és motorbemutatót egy héten át
délelőtt 10 óra és este 8 óra között lehet megtekinteni.
A kiállításra a belépőjegy 450 dinár.
A csoportos belépőjegy 350 dinár.
Egyetemisták és diákok szervezett látogatása
250 dinárba kerül.
A családi jegy pedig 1000 dinárba kerül.


Vízkereszt napja van

A kereszténységben a 4. század elején vált vízkereszt napja liturgikus ünneppé. Három eseményre emlékeztet: a napkeleti bölcsek, azaz a háromkirályok érkezésére, Jézus megkeresztelkedésére a Jordánban és Jézus első csodájára a kánai menyegzőn. Később az ünnep elsődleges témája a keleti egyházban Jézus keresztsége, Nyugaton a háromkirályok látogatása lett.
2014-től a magyar katolikus egyházban is parancsolt ünnep vízkereszt napja, szemben azzal a korábbi gyakorlattal, amely a hozzá közelebbi vasárnapra tette.
Jézus megkeresztelkedésének emlékére a katolikus templomokban ilyenkor vizet és tömjént szentelnek. Vízkereszt napján szokásban volt a szentelmények hazavitele is: a szenteltvíznek gyógyító hatást tulajdonítottak, minden betegségre használták. A vízkereszti népszokásokból mára jobbára csak annyi maradt meg, hogy ekkor szedik le a karácsonyfát.
Vízkeresztkor kezdődik a házszentelések időszaka, valamint a farsangi időszak is.

A katolikus egyház a vízkeresztet ünnepli

A katolikus egyház ma a vízkeresztet, vagyis Jézus megjelenését ünnepli.

Ma január 6-a, péntek van.
Vízkereszt a karácsonyi ünnepkör lezáró napja.
Vízkereszt napja 3 eseményre emlékeztet.
Az egyik a napkeleti bölcsek,
vagyis a háromkirályok érkezése.
A másik Jézus megkeresztelkedése a Jordán folyóban.
A harmadik Jézus első csodája a kánai menyegzőn.
Jézus megkeresztelkedésének emlékére
a katolikus templomokban ilyenkor
vizet és tömjént szentelnek.
Vízkereszt napján szokás volt
a megszentelt vizet haza vinni, mert úgy tartották,
hogy a szentelt víznek gyógyító hatása van.
A szentelt vizet régen minden betegségre használták.
Mára a vízkereszti szokások közül
legfőképp az maradt meg,
hogy a legtöbb katolikus családban
ma szedik le a karácsonyfát.
Vízkeresztkor kezdődik a házszentelések időszaka.
Vízkeresztkor kezdődik a farsangi időszak is.


Kon: ötjegyűek lehetnek a napi fertőzésszámok Szerbiában

Az epidemiológus szerint nem lett volna szabad tömegrendezvényeket tartani.

Hamarosan akár több tízezer új koronavírus-fertőzöttet is jegyezhetünk naponta Szerbiában - erre figyelmeztet Predrag Kon járványügyi szakember. Az újévvárásokhoz kapcsolódó tömegrendezvények az új fertőzöttek számának a hirtelen növekedését eredményezik majd. Kon szerint nem lett volna szabad nagyszabású rendezvényeket tartani.
Szerencsére csökkent a kórházban kezeltek száma - mondta. Hozzátette, az előttünk álló két hétben biztosan növekszik a fertőzöttek száma, és a beoltottak között is lesznek olyanok, akik megbetegszenek az új vírustörzs miatt.

Kon szerint növekedni fog a napi fertőzöttek száma

Dr. Predrag Kon szerint egyre több lesz a napi új koronavírusos beteg Szerbiában.

Kon szerint hamarosan akár
több 10 ezer napi új koronavírusos
beteg is lehet az országban.
Kon szerint nem lett volna szabad
tömegrendezvényeket tartani újévváráskor.
Az újjévvárásokon tartott tömegrendezvények miatt
hirtelen meg fog növekedni
a napi új koronavírusos betegek száma Szerbiában.
A járványügyi orvos elmondta,
szerencsére kevesebb a kórházban ápolt
koronavírusos beteg.
Dr. Predrag Kon szerint a következő
2 hétben biztosan több koronavírusos beteg lesz.
Kon szerint a beoltottak között is lesznek olyanok,
akik elkapják a koronavírust,
az új vírusváltozat miatt.


Advent negyedik vasárnapja van

Az adventi koszorú ma meggyulladó negyedik gyertyája a szeretet fényével világít és Keresztelő Szent Jánost jelképezi. Ezen a napon a katolikusok újra lila, a protestánsok pedig piros színű gyertyát gyújtanak.

A protestáns hagyomány más gondolatot társít advent negyedik gyertyalángjához, mert azt a békét és szeretethidat jelzi, amely Isten és az emberek közt a Megváltó születésével köttetett. Advent a várakozás ideje, a szentestén pedig - amely ma a negyedik vasárnapra esik - Jézus születéséről szól. December 24-én délelőtt még adventet ünneplik a templomokban, és napközben még böjti ételeket fogyasztanak az emberek, este viszont már a Megváltó születését ünnepeljük.

Advent negyedik vasárnapja van

Ma december 24-e, vasárnap van.
Ma az adventi koszorún mind a 4 gyertyát meggyújtjuk.
Az adventi koszorú ma meggyulladó negyedik gyertyája
a szeretet fényével világít.
Az adventi koszorún a negyedik gyertya
Keresztelő Szent Jánost jelképezi.
Ezen a napon a katolikus hívek újra lila színű gyertyát gyújtanak.
Advent a várakozás ideje.
Ma szenteste a negyedik vasárnapra esik.
Szenteste Jézus születéséről szól.
Ma, december 24-én délelőtt még adventet ünneplik a templomokban.
Ma napközben még böjti ételeket fogyasztanak az emberek.
Böjt idején a hívek nem fogyasztanak húst, édességet
és zsíros ételt sem.
Ma este már a Megváltó születését ünnepeljük.


Minden iskolában lesznek rendőrök az oktatás ideje alatt

Holnaptól kezdve minden szerbiai iskolában jelen lesznek a rendőrök az oktatás végéig.

A cél bármilyen nemű erőszak megelőzése - erről beszélt Danilo Stevandić a belügyminisztérium parlamenti államtitkára. Azt is elmondta, még idén 1200 új rendőrt vesznek majd fel, hogy bővítsék az állományt. Elmondta még, hogy az iskolák környékén növelik a rendőri jelenlétet, továbbá azokon a helyeken is, ahol egyszerre sok ember gyűlik össze: a tereken, vasút- és buszállomásokon, valamint a sportrendezvényeken. Minden döntéssel a céljuk a megelőzés - hangsúlyozta.

Minden iskolában lesznek rendőrök

Minden iskolában lesznek rendőrök a tanítás ideje alatt.

Minden szerbiai iskolában
rendőrök lesznek az oktatás végéig.
Oktatás tanítást jelent.
A rendőrök jelenlétével az a cél,
hogy megelőzzenek mindenféle erőszakot.
Idén 1200 új rendőrt vesznek majd fel,
hogy még nagyobb legyen a biztonság az országban.
Az iskolák környékén növelik a rendőri jelenlétet.
Azokon a helyeken is több rendőr lesz,
ahol egyszerre sok ember gyűlik össze.
Ilyen hely például a különböző terek, vasút- és buszállomások,
valamint a sportrendezvények.


Támogatás a második és harmadik gyermek után

A 2022 január elseje után születendő második és harmadik gyermek után 100 ezer dinár egyszeri támogatást kapnak a családok az államtól - ez a döntés született szociális kérdésekkel illetékes bizottság ülésen.

Ratko Dmitrović demográfiával megbízott miniszter a parlamenti bizottság ülésén elfogadta a módosításokat, amelyekkel a gyermekkel rendelkező családok segítését határozza meg. Emellett érvényben marad az, hogy a második gyermekét szülő anya két éven keresztül havi 10 ezer dinárra jogosult, a harmadik gyerek után pedig továbbra is havi 12 ezer dinárt kap a család, 10 éven keresztül. Azok az édesanyák, akik ikreket szülnek, egyszeri 400 ezer dináros segélyt kapnak, míg hármas ikrek esetében ez az összeg 500 ezer dinár lesz. A témáról a parlament mai ülésén szavaznak.

Támogatás a második és a harmadik gyermek után

A 2022. január 1-je után születendő második és harmadik gyermek után 100 ezer dinárt kapnak a családok.

A 100 ezer dinár egyszeri támogatást jelent
azoknak a családoknak, ahol
a második és a harmadik gyermek születik meg.
A szerb államtól kapják a 100 ezer dináros
egyszeri támogatást azok a családok,
ahol a második vagy a harmadik gyermek születik meg.
A második gyermekét szülő anya
2 éven keresztül havi 10 ezer dinárt kap.
A harmadik gyermekét szülő anya
10 éven keresztül havi 12 ezer dinárt kap.
Azok az édesanyák, akik ikreket szülnek,
egyszeri 400 ezer dináros támogatást kapnak.
Azok az édesanyák, akik hármas ikreket szülnek,
egyszeri 500 ezer dináros támogatást kapnak.


Szerbiában még nem jelent meg az influenzavírus

A Dr. Milan Jovanović Batut Intézet igazgatója, Verica Jovanović elmondta, hogy a Torlak nemzeti referencialaboratóriumban még nem erősítették meg az influenzavírus jelenlétét Szerbiában.

A várótermek azonban tele vannak légúti tünetekkel orvoshoz forduló betegekkel, ami erre az időszakra jellemző, tette hozzá. Jelenleg több, hasonló tüneteket produkáló vírusok dominálnak. Jellemző, hogy a betegek csak akkor mennek orvoshoz, amikor belázasodnak, tüsszögnek és köhögnek, valamint izomfájdalmaik vannak, mondta Verica Jovanović.

Az orvosok szerint még nem jelent meg az influenzavírus Szerbiában.

Mégis egyre több olyan beteg van az országban,
akik légúti tünetekkel mennek orvoshoz.
Légúti tünet például a torokfájás, a köhögés, az orrfolyás.
Az orvosok szerint erre az időszakra jellemző,
hogy sok a megfázásos beteg.
Az orvosok szerint az is jellemző,
hogy a betegek csak akkor mennek orvoshoz,
amikor belázasodnak, tüsszögnek, köhögnek
vagy izomfájdalmaik vannak.
Ezeket a tüneteket több hasonló virus okozza,
de nem az influenzavírus.


Hosszabb nyitvatartás a Bácsalmás-Bajmok átkelőn

Az érintett szakaszon pénteken, szombaton és vasárnap 7 és 24 óra között fogadják az utazókat.

Nyáron hosszabb ideig tart nyitva a Bácsalmás-Bajmok átkelő - tájékoztat a Bács-Kiskun Megyei Rendőr-főkapitányság megbízott sajtóreferense. A határátkelőhely június 17-étől szeptember 11-éig minden pénteken, szombaton és vasárnap 7 és 24 óra között fogadja az utazókat.
A megye többi határátkelőhelye az eddigi rend szerint működik: a hercegszántói és a tompai közúti átkelő 24 órában, míg a bácsszentgyörgyi közúti átkelő reggel 7 és este 7 óra között - közölték az illetékesek.

Hosszabb nyitvatartás a Bácsalmás-Bajmok határátkelőn

Pénteken, szombaton és vasárnap hosszabb nyitvatartás lesz a Bácsalmás-Bajmok határátkelőn.

Ezeken a napokon reggel 7 óra
és 24 óra között fogadja az utasokat
a Bácsalmás-Bajmok határátkelő.
Június 17-től szeptember 11-ig
minden pénteken, szombaton
és vasárnap reggel 7 óra és 24 óra között
fogadja az utazókat a Bácsalmás-Bajmok határátkelő.
A hercegszántói és a tompai közúti határátkelő
a megszokott nyitvatartással,
vagyis 24 órában várja az utasokat.
A bácsszentgyörgyi közúti határátkelőn
reggel 7 órától este 7 óráig lehet átkelni.


Fokozott közúti ellenőrzés a szerbiai utakon

A közlekedési rendőrség fokozott közúti ellenőrzést tart a héten a szerbiai utakon. Az akcióban elsősorban a gyorshajtókra vadásznak.

A ROADPOL elnevezésű akciót az a 30 európai ország hajtja végre, amely tagja az Európai Közlekedésrendészeti Szervek Hálózatának. Az esetek egy részében nem állítják meg a gyorshajtó sofőröket, ilyenkor a bírságot a jármű tulajdonosának lakcímére küldik ki, aki később nyilatkozhat arról, ki vezette a járművet amikor a szabálysértés történt. A belügyminisztérium a sebességkorlátozás betartására kér minden gépjárművezetőt.

Szigorú közúti ellenőrzés a szerbiai utakon

A közlekedési rendőrség szigorú ellenőrzést tart a héten a szerbiai utakon.

Mától vasárnapig tart a szigorú
közúti ellenőrzés a szerbiai utakon.
Ma augusztus 8-a, hétfő van.
Vasárnap augusztus 14-e lesz.
Főleg a gyorshajtókat ellenőrzi
a közlekedési rendőrség.
Lesz olyan eset, amikor a rendőrök
nem állítják meg a gyorshajtó sofőröket,
hanem a büntetést a jármű tulajdonosának
lakcímére küldik ki.
A jármű tulajdonosa később nyilatkozhat arról,
ki vezette a járművet, amikor
a gyorshajtás történt.
A rendőrség arra kéri a sofőröket,
hogy tartsák be sebességkorlátozást,
és ne vezessenek gyorsan.


Adjon vért! - beteg gyerekeknek is segíthet vele

Csupán másfél napra elegendő vértartalék maradt Szerbiában - hívja fel a figyelmet a Szerbiai Vérátömlesztő Intézet. A legnagyobb hiány az A-s és a 0-ás vércsoportból van.

Mirjana Knežević, az intézet munkatársa a téma kapcsán kiemelte, a daganatos betegséggel küzdőknek a kezelések során gyakran vérátömlesztést kell kapniuk, ezért is fontos, hogy mindig legyen elegendő vértartalék. A belgrádi Vérátömlesztő Intézet, február 15-én, az állami ünnep napján is várja az önkéntes véradókat, mivel ez a nap egyébként a daganatos gyermekek világnapja is. Szerbiában 2023-ban szinte naponta diagnosztizáltak gyerekeket valamilyen rosszindulatú daganattal.

Véradással akár beteg gyerekeknek is segíthet

Már csak egy és fél napra maradt elegendő vértartalék Szerbiában.

Erre hívja fel a lakosok figyelmét
a Szerbiai Vérátömlesztő Intézet.
A legnagyobb hiány az A-s és a 0-ás vércsoportból van.
A daganatos betegséggel küzdőknek
a gyógyítás során gyakran vérátömlesztést kell kapniuk.
Ezért is fontos, hogy mindig legyen elegendő vértartalék.
A belgrádi Vérátömlesztő Intézet
február 15-én is várja az önkéntes véradókat.
Február 15-e a daganatos gyermekek világnapja lesz.
Szerbiában 2023-ban szinte minden nap
volt olyan gyerek, akinél rosszindulatú daganatot
vettek észre az orvosok.
Vért adni nagyon fontos!
Vért minden egészséges 18 éven felüli személy adhat.
Véradással akár 3 másik életet menthetünk meg.
Legyen Ön is önkéntes véradó!


3-4 órás várakozási idővel számoljon, ha Magyarországra indul!

A belépés gyorsítása érdekében szombaton 14 órától csak a Magyarországra érkező utasok használhatják a Horgos-Röszke közúti határátkelőhelyet. A horgosi autópálya-határátkelőnél a Szerbiából kilépő oldalon mintegy 4 órát kell várakozni.

A Horgos-Röszke autópálya-határátkelőhely Szerbiából kilépő oldalától másfél kilométerre van az utolsó, autópályát átszelő felüljáró. Innen nagyjából még másfél kilométer hosszan, tehát összesen három kilométeren torlódtak fel a Szerbiából kilépésre váró autósok és kamionok. Ez azt jelenti, az autósok elmondása szerint, hogy szombat reggel négy-öt, esetenként hat óra volt a veszteglés, és további két-három óra hosszát kellett várni a két határ között, hogy belépjenek Magyarország területére.
A Királyhalom-Ásotthalom átkelőn, amely hétvégén 22 óráig üzemel, háromórás veszteglésről számoltak be az átutazók Magyarország felé. Gyála-Tiszaszigetnél egy, az éjfélig nyitva tartó Bajmok-Bácsalmásnál kettő, a Horgos-Röszke közúti átkelőn három órás, a nap 24 órájában üzemelő Béreg-Hercegszántó határon egy, a Kelebia-Tompa átkelőn pedig másfél órás torlódás alakult ki.
Műszaki hiba miatt szünetel a forgalom a Rábé-Kübekháza közúti határátkelőhelyen – közölte a magyar rendőrség szombat délelőtt a honlapján. Az autósok a várakozás elkerülése érdekében a Gyála-Tiszasziget közúti határátkelőhely felé kerülhetnek.
Ellentétes irányban, Szerbia felé a röszkei határátkelőknél, Hercegszántónál, valamint Bácsalmásnál és Tompánál egy órás várakozási időre számíthatnak az autósok.

Több órás várakozás Magyarország irányába

Ma akár 4 órás várakozásra is számíthat, ha Magyarországra indul.
Ma augusztus 20-a, szombat van.
Továbbra is hosszú a várakozás
a szerb-magyar határátkelőknél.
A horgosi autópálya-határátkelőnél
a Szerbiából kilépő oldalon
4 órát kell várakozni.
A Királyhalom-Ásotthalom átkelő
a hévégén este 10 óráig dolgozik.
A Királyhalom-Ásotthalom határátkelőn
3 órát kell várakozniuk azoknak az autósoknak,
akik Magyarország felé utaznak.
A Gyála-Tiszasziget határátkelőnél
eddig 1 órás volt a várakozási idő.
A Bajmok-Bácsalmás határátkelőnél
2 órás a várakozás.
Ez a határátkelő a hétvégén éjfélig tart nyitva.
A Horgos-Röszke közúti átkelőn
3 órás a várakozás,
a Béreg-Hercegszántó határon 1 órás,
a Kelebia-Tompa átkelőn pedig
egy és fél órás várakozás alakult ki
Magyarország irányába.
Műszaki hiba miatt jelenleg
nem működik a Rábé-Kübekháza közúti határ.
Az autósok a várakozás elkerülése miatt
a Gyála-Tiszasziget közúti
határátkelőhely felé kerülhetnek.
Szerbia felé a röszkei határátkelőnél,
Hercegszántónál, Bácsalmásnál
és Tompánál is 1 órás várakozási
időre számíthatnak az autósok.


Néhány nappal ezelőtt 200 ezer adag Moderna védőoltás érkezett meg Szerbiába.

Mától felvehető a Moderna vakcinája is a szerbiai oltópontokon - közölte a szerb kormány. Az országban eddig négyfajta koronavírus elleni védőoltás volt elérhető, a Sinopharm kínai vakcina, a Szputnyik V orosz vakcina, valamint a Pfizer és az AstraZeneca gyártók vakcinája.
A védőoltást minden oltóponton és egészségházban felvehetik a polgárok, a hét minden napján, beleértve a hétvégét is. Néhány nappal ezelőtt 200 ezer adag Moderna védőoltás érkezett meg Szerbiába, amelyet Lengyelország adományozott az országnak.

Már fel lehet venni a Moderna vakcináját is

Tegnap óta fel lehet venni a Moderna nevű koronavírus elleni védőoltást is a szerbiai oltópontokon.

Tegnap november 9-e, kedd volt.
Pár nappal ezelőtt 200 ezer adag
Moderna védőoltás érkezett meg Szerbiába.
Az országban eddig 4 fajta koronavírus elleni
védőoltás volt elérhető.
Ez a 4 fajta védőoltás a kínai Sinopharm,
az orosz Szputnyik V vakcina, a Pfizer vakcina
és az AstraZeneca védőoltás.
A Moderna nevű védőoltással együtt
most már 5 fajta vakcina közül választhatnak
az emberek.
A védőoltást minden oltóponton
és egészségházban felvehetik a lakosok.
A hét minden napján és hétvégén is
fel lehet venni a koronavírus elleni védőoltást
a szerbiai oltópontokon.
A 200 ezer adag Moderna védőoltást
Lengyelországtól kapta Szerbia.


Napról napra csökkennek a vértartalékok Szerbiában

A Transzfúziós Intézet amiatt aggódik, hogy az ünnepek alatt nem lesz elegendő vér mindenki számára. A hiány minden vércsoportot érint, de leginkább az A-s és a nullás vércsoportot.

Jelenleg csupán egy-másfél napos tartalékokkal rendelkeznek. Mirjana Knežević, a Szerbiai Transzfúziós Intézet munkatársának elmondása szerint, eddig még nem kellett egy műtétet sem elhalasztani a vér hiánya miatt, de ez is előfordulhat az előttünk álló időszakban. Ezért arra biztat minden 18 és 65 év közötti személyt, hogy január 1-én és 2-án menjen el vért adni a Transzfúziós Intézetbe. Feltehetően a legsúlyosabb eseteket így is el tudják majd látni, de ahhoz, hogy a műtétre váró páciensek hazamehessenek családjukhoz az ünnepek alatt, szükség lesz véradókra.

Egyre kevesebb a vértartalék Szerbiában

Napról napra kevesebb a vértartalék a szerbiai kórházakban.

Nagy probléma lehet, hogy az ünnepek ideje alatt
nem lesz elegendő vér mindenki számára
a szerbiai kórházakban.
Minden vércsoportból hiány van az országban.
Főleg az A-s és a nullás vércsoportból van nagy hiány.
Jelenleg csak 1 napos vértartalékokkal rendelkeznek
a szerbiai kórházak.
Eddig még nem kellett egy műtétet sem elhalasztani
a vér hiánya miatt, de ez is előfordulhat a következő időszakban.
Ezért fontos, hogy minden 18 és 65 év közötti személy,
január 1-én és 2-án menjen el vért adni a Transzfúziós Intézetbe.
Nagy szükség van most is a véradókra ahhoz,
hogy a betegek minél előbb meggyógyulhassanak.
Vért adni fontos.
Legyen Ön is véradó!


Megjöttek az új üzemanyagárak

Tovább csökken az üzemanyag ára Szerbiában.

A következő hét napban a 95-ös benzin literje 180 dinárba kerül, 4 dinárral kevesebbe, mint az elmúlt héten.
A dízel literje 207 dinár, 2 dinárral kevesebb, mint eddig. Az új árak jövő péntek 15 óráig lesznek érvényben.

Tovább csökkent az üzemanyag ára

Tovább csökkent az üzemanyag ára Szerbiában.

A következő 7 napban
a benzin literje 180 dinárba kerül.
Ez az ár 4 dinárral kevesebb,
mint az elmúlt héten volt.
A következő 7 napban a dízel literje
207 dinárba kerül az országban.
Ez az ár 2 dinárral kevesebb,
mint az elmúlt héten volt.
Az új üzemanyagárak jövő hét péntek
délután 3 óráig lesznek érvényben
a szerbiai töltőállomásokon.
Jövő hét péntek augusztus 19-e lesz.


Már idén füstmentesen étkezhetünk étteremben

Még az idén elkészülhet a vendéglátóhelyeken való dohányzást tiltó törvény Szerbiában - erről beszélt az egészségügyi miniszter a szerb közmédiának.

Danica Grujičić hozzátette, egy ilyen törvény meghozatalához az egész kormány támogatására szükség van. Szavai szerint jól elő kell készíteni a szabályozást. Mint mondja, minden szereplő fél a szabályozás esetleges hatásától, de nem szabad elfelejteni, hogy az emberek kétharmada nem dohányzik. Ők éppen azért nem mehetnek be ezekbe a zárt helyiségekbe, mert zavarja őket a füst. Leszögezte, ő maga senkinek nem tilthatja meg a dohányzást, de annak káros hatása kétségtelenül bizonyított. A dohányzás bizonyítottan összefüggésben van a tüdőrákkal: minden évben 7000 új esetet jegyeznek - mondta a miniszter. Egyébként a zárt helyiségekben való teljes dohányzási tilalomról szóló javaslat elfogadása esetén az elektronikus cigaretták használata is tilos lesz minden zárt helyen, a cégeknél és a vendéglátóhelyeken is.

Már idén betilthatják a dohányzást az éttermekben

Még az idén elkészülhet a vendéglátóhelyeken való dohányzást tiltó törvény Szerbiában.

Idén 2023. van.
Egy ilyen törvény meghozatalához
az egész kormány támogatására szükség van.
A szerb kormányban azok a politikusok vannak,
akik döntéseikkel irányítják az országot.
Nagyon sok embert zavar a füst
a vendéglátóhelyeken.
A dohányzás nagyon káros az ember egészségére.
A cigaretta füstje azokra is káros hatással van,
akik csak belélegzik azt.
Minden évben 7000 új tüdőrákos beteget jegyeznek
az országban.
A tüdőrák sokszor a dohányzás miatt alakul ki.
A zárt helyiségekben való teljes
dohányzási tilalomról szóló javaslat elfogadása esetén
az elektronikus cigaretták használata is tilos lesz
minden zárt helyen.
A cégeknél és a vendéglátóhelyeken is
tilos lesz a dohányzás zárt térben,
ha elfogadják az új törvényt.


Nagyon népszerű az elektromos cigaretta a fiatalok körében

Egyre több fiatal próbálja ki a dohányzás valamely formáját, leginkább az elektromos cigarettát - mondta dr. Nada Kosić Bibić. Ennek megakadályozása érdekében már gyerekkorban érdemes felhívni a figyelmet a dohányzás okozta betegségekre - emelte ki a Szabadkai Közegészségügyi Intézet szakorvosa.
Szerbiában holnap lesz a dohányfüst mentes nap, ennek kapcsán interaktív előadásokkal kívánják felhívni a figyelmet a cigaretta káros hatásaira. A téma kapcsán Szabadkán az általános iskolások számára rajzpályázatot is hirdettek. A beérkezett 91 alkotás közül a legkreatívabbakat díjazták is.
„Az elmúlt négy évben drasztikusan megugrott azoknak a száma, akik kísérleteznek a dohányzással, akik elkezdik használni elsősorban az elektromos cigarettát. A hetedik osztályos tanulók között a fiúk 17%-a, míg a lányok 20%-a próbált már elektromos cigarettát. Ennek oka elsősorban az alacsony ár, a széles körű elérhetőség és mindenekelőtt a különféle aromák jelenléte, ami nagyon vonzó ennek a korosztálynak. A középiskola első osztályában már a fiúk 31%-a és a lányok 30%-a próbálta ki az elektromos cigarettát.”

Ma van a dohányfüst mentes nap

Szerbiában ma van a dohányfüst mentes nap.

Ma január 31-e, szerda van.
A dohányfüst mentes nap célja, hogy felhívja
az emberek figyelmét a cigaretta káros hatásaira.
Az országban különböző előadásokat tartanak
a dohányfüst mentes nap alkalmából.
A szakemberek szerint már gyerekkorban érdemes felhívni a figyelmet
a dohányzás miatt kialakulható betegségekre.
A dohányfüst mentes nap alkalmából Szabadkán
az általános iskolások számára rajzpályázatot is hirdettek.
A beérkezett 91 alkotás közül a legkreatívabbakat díjazták is.
A megkérdezett szakorvos elmondta,
hogy az elmúlt 4 évben egyre több fiatal próbálja ki a dohányzást,
főleg az elektromos cigarettát.
Már az általános iskolák 7. osztályában is
többen kipróbálják az elektromos cigarettát.
Ez azért van, mert az elektromos cigaretta ára alacsony,
sok helyen meg lehet vásárolni
és a különféle aromákban lehet kapni.
Az aroma különböző izű és illatú anyag,
ami nagyon érdekes a fiatal korosztálynak.
A középiskola első osztályában már a fiúk és a lányok közül is
sokan próbálják ki az elektromos cigarettát.


Ismét sorok a határon - most Magyarország felé

Jelentős a határforgalom a szerb-magyar szakaszon, elsősorban Magyarország felé kell hosszabb ideig várakozni.

A tömeg oka, hogy sok vendégmunkás utazik vissza az ünnepek után, hogy holnaptól újra dolgozzon. Emellett, mivel Szerbiában még ma és holnap is munkaszüneti nap van, turistaként is sokan szeretnének átjutni a szomszédos országba. A határfigyelő alkalmazások szerint a horgosi autópálya átkelő mellett a Királyhalom-Ásotthalom és a horgosi közúti átkelőis erősen túlterhelt, a várakozás akár több órás is lehet. Gyálánál is bő fél órát kell vesztegelniük a Magyarországra utazóknak. Ha utazni készülnek, mindenképp tájékozódjanak a közösségi oldalakon vagy az applikációk segítségével.

Ismét hosszú sorok a határokon

Ismét hosszú sorok vannak a szerb-magyar határátkelőkön.

Most a Magyarország felé utazóknak kell
hosszabb ideig várakozniuk.
A hosszú várakozás azért alakult ki
Magyarország felé, mert sok vendégmunkás
utazik vissza az ünnepek után,
hogy holnaptól újra dolgozzon.
A hosszú várakozás másik oka,
hogy Szerbiában még ma és holnap is
munkaszüneti nap van.
Ez miatt sok szerbiai szeretne
pár napra Magyarországra utazni.
Ma január 2-a, hétfő van.
Holnap január 3-a, kedd lesz.
A horgosi autópálya határátkelőn,
a Királyhalom-Ásotthalom határon és
a horgosi közúti átkelőn is akár
több órás várakozásra lehet számítani.
Gyálánál is több mint 30 percet kell várakozniuk
azoknak, akik Magyarország irányába utaznak.
Ha Magyarország felé utaznak, érdemes
tájékozódni a jelenlegi határátkelők helyzetéről.


Egy hónap múlva kezdődik a nyereményjáték újabb fordulója

Szeptember 18-án indul a Vedd el a számlát és nyerj! játék őszi fordulója.

A szabály változatlan, tíz legalább 100 dináros számlát kell küldeni, a borítékra pedig rá kell írni: Uzmi račun i pobedi 2021, illetve a hátoldalára a nevet, címet és telefonszámot. A nyár folyamán is fel lehetett adni az ingyenes borítékokat, és ebben a fordulóban is szerepelnek a korábban küldöttek. 6 kör lesz, 30 autó és 8 lakás talál gazdára.

Szeptemberben újra indul a Vedd el a számlát és nyerj!

Szeptember 18-án újra indul a Vedd el a számlát és nyerj! nevű nyereményjáték.

A nyereményjátékra való szabály nem változott.
10 legalább 100 dináros számlát kell rakni 1 borítékba.
A borítékra rá kell írni, hogy:
Uzmi račun i pobedi 2021
A boríték hátoldalára a nevet, a címet
és a telefonszámot kell rá írni.
Ezt a borítékot be kell adni a postára.
A boríték elküldésére nem kell postaköltséget fizetni.
Már a nyár folyamán is el lehet küldeni
az ingyenes borítékokat.
A nyereményjátékot 6 alkalommal szervezik meg ősszel.
A nyereményjáték sorsoláson 30 autót
és 8 lakást lehet majd nyerni.


Véget ért a fűtési szezon, most érdemes tüzelőt venni a következő télre

A tavalyi energetikai válság után lassan stabilizálódnak az árak Szerbiában is. A tűzifa köbmétere például átlagosan 30 százalékkal kerül kevesebbe, mint tavaly májusban, amikor 100 eurót, vagyis 12 000 dinárt is elkértek érte.

Most fajtától függően 7 500 és 10 500 dinár között mozog az ár - írja a közmédia. Arra is felhívják a figyelmet, hogy óriási különbségek lehetnek az ország egyes részei között. Mint írják, délen a legolcsóbb, Vajdaságban a legdrágább a tűzifa. A pellet tonnája 30 és 36 ezer dinár között mozog.
A Szerbiai Gazdasági Kamara illetékes területi vezetője szerint tavaly nagy gondok voltak az ellátással, a nagy kereslet miatt nem volt elég fa a piacon. Ez azonban idén várhatóan már nem jelent majd gondot, nem lesz hiány - hangsúlyozta Mladen Stojadinović.
A szakemberek szerint megéri minél korábban beszerezni a tűzifát, így ugyanis, ha megfelelően tárolják, van ideje kiszáradni, emellett az árak is kedvezőbbek ilyenkor, és részletfizetésre is lehetőség van.

Véget ért a fűtési szezon, most érdemes tüzelőt vásárolni a következő télre.

Tavaly nagyon drága volt a tüzelőanyag az egész országban.
Tavaly 2022 volt.
Most csökkent a tűzifa ára
a tavalyi árhoz képest.
Most a tűzifa fajtájától függően
7 500 és 10 500 dinár között van az ár.
Arra is figyelni kell a tüzelőanyag áraival kapcsolatban,
hogy óriási különbségek lehetnek
az ország egyes részei között.
A tűzifa Szerbia déli részein a legolcsóbb,
míg Vajdaságban a legdrágább.
A pellet tonnája 30 ezer és 36 ezer dinár között van.
Tavaly télen problémát jelentett az is,
hogy nem volt elég fa a piacon.
Ez várhatóan idén télen már nem jelent gondot,
nem lesz hiány.
A szakemberek szerint megéri
minél korábban beszerezni a tűzifát.
Így, ha megfelelően tárolják, van ideje kiszáradni,
és az árak is kedvezőbbek ilyenkor,
mert részletfizetésre is lehetőség van.
A részletfizetés azt jelenti, hogy nem egyszerre kell
kifizetni az egész összeget, hanem lassan, részletekben.


Augusztus 19-én Szent István-napi bográcsos főzőverseny Törökbecsén

A tizennyolcadik alkalommal sorra kerülő eseményt a harminc éve sikerrel működő helyi Jókai Mór Magyar Művelődési Egyesület szervezi.

A 2003-tól szervezett egyik legkiemelkedőbb rendezvényét az egyesület székházának udvarában tartják, ahova délután három órától várják az ünnepelni vágyókat. A szervezők idén is gazdag programmal készülnek, így nem marad el a versenyjellegű bográcsos főzőverseny, a kicsiknek szervezett játszóház, a különféle ügyességi, gyorsasági, amelynek végén a legjobb kukták, valamint a legügyesebb kicsik jutalomban is részesülnek.
Este hét órakor alkalmi műsor keretében kenyérszentelés lesz, amit az egyesület táncosai tesznek színesebbé. Ezt követően a győzteseket is kihirdetik, akik a bográcsos étkek mellett, a nagymamáink receptje alapján főzött szilvás gombóc készítésében is összemérhetik konyhai tudásukat.
A benevezési díj csapatonként 2000 dinár, ami magába foglalja az asztalt, padot valamint az étel elkészítéséhez szükséges tűzifát.
A főzőversenyre a 069-185-85-03-as, míg a szilvásgombóc készítésének megmérettetésére az érdeklődők a 060-15-11-344-es telefonszámon jelentkezhetnek.
A Törökbecsén szervezett Szent István-napi bográcsos főzőversenyen a talpalávalót a péterrévei Karaván együttes biztosítja.

Szent István-napi bográcsos főzőverseny lesz Törökbecsén

Augusztus 19-én Szent István-napi bográcsos főzőversenyt szerveznek Törökbecsén.

Augusztus 19-e pénteki nap lesz.
A Jókai Mór Magyar Művelődési
Egyesület szervezi meg
a Szent István-napi bográcsos főzőversenyt
Törökbecsén.
Az eseményt az egyesület udvarában tartják meg.
Augusztus 19-én délután 3 órakor várják
az ünneplő lakosokat.
Az eseményt 18. alkalommal szervezik meg.
A szervezők idén is sok különböző
programmal várják a kicsiket és a nagyokat is.
Augusztus 19-én este 7 órakor ünnepi
műsor és kenyérszentelés lesz
Törökbecsén, a Szent István-napi ünnepségen.
A bográcsos főzőverseny mellett
a versenyzők szilvásgombóc készítési
versenyen is részt vehetnek.
A bográcsos főzőversenyre
a benevezési díj csapatonként 2000 dinár.
Ebben az árban benne van az asztal,
a pad, valamint az étel elkészítéséhez
szükséges tűzifa.
A főzőversenyre a következő
telefonszámon lehet jelentkezni:
069 1858503
A szilvásgombóc készítésének
a versenyére a következő telefonszámon
lehet jelentkezni:
060 1511344
A Törökbecsén szervezett
Szent István-napi bográcsos főzőversenyen
a péterrévei Karaván együttes fog zenélni.


Fokozott ellenőrzés a Szabadka-környéki utakon

Fokozottan ellenőrzik az autóbuszsofőröket és a teherautók vezetőit Szabadkán és környékén. A közlekedési rendőrség akciója május 13-tól 19-ig tart.

Az ellenőrzés nemzetközi szintű, összesen 31 európai országban zajlik ugyanebben az időszakban. A hatóság emberei Szabadkán, Topolyán és Kishegyesen járőröznek elsősorban a legintenzívebb autóbusz- és teherautó-forgalmú útvonalakon.
Nagy hangsúlyt fektetnek a gyerekeket szállító buszok ellenőrzésére, amelyek például kirándulásokra, sport- vagy kulturális rendezvényekre szállítják őket. A közlekedési rendőrség fokozottan ellenőrzi a közúti közlekedés biztonságára és a járművezetők munkaidejére vonatkozó törvények betartását, valamint a tachográfokat is ellenőrzik.
Szabálytalanság esetén nem engedélyezik a gyerekek szállítását.

Szigorú ellenőrzés a Szabadka-környéki utakon

Szigorúan ellenőrzik az autóbuszsofőröket és a teherautók vezetőit Szabadkán és környékén.

A közlekedési rendőrség akciója május 13-tól 19-ig tart.
Az akciót összesen 31 európai országban szervezik meg.
A közlekedési rendőrség Szabadkán, Topolyán
és Kishegyesen járőrözik.
Főleg a legforgalmasabb autóbusz-
és teherautó-forgalmú útvonalakon járőröznek
a közlekedési rendőrök.
Szigorúan ellenőrzik a gyerekeket szállító buszokat,
amelyek például kirándulásokra,
sport- vagy kulturális rendezvényekre szállítják őket.
Szabálytalanság esetén nem engedélyezik a gyerekek szállítását.


Meddig tart az első félév?

Kiadta a következő tanévre vonatkozó naptárt a szerb oktatási minisztérium.

Az általános iskolások négy, a középiskolások három tanítási szünettel számolhatnak. Őszi, téli, tavaszi és nyári szünet vár majd az általános iskolás diákokra, a középiskolásoknak nincs őszi szünidejük. A tanév június közepéig tart, a nyolcadikosok június 4-én fejezik a tanítást. Vajdaságban az első félév most is korábban fejeződik be, mint Szerbia más részein, december 23-ig tart az iskola. A téli szünet után a diákok január 18-án ülnek vissza az iskolapadba.

Kiadták a 2020/2021-es tanév iskolai naptárát

Kiadták az iskolai naptárt a 2020/2021-es tanévre Szerbiában.

A 2020/2021-es tanév
szeptember 1-jén kezdődik.
Az általános iskolásoknak
4 tanítási szünet lesz
a 2020/2021-es tanévben.
Ez a 4 tanítási szünet
az őszi, a téli, a tavaszi
és a nyári szünet lesz.
A középiskolásoknak
3 tanítási szünetük lesz
a 2020/2021-es tanévben.
Ez a 3 tanítási szünet
a téli, a tavaszi
és a nyári szünet lesz.
A középiskolásoknak
nem lesz őszi szünet.
A tanév 2021. június közepéig
fog tartani.
A 8. osztályt fejező
diákok 2021.június 4-én
fejezik a tanítást.
Vajdaságban az 1. félév
most is korábban
fejeződik be,
mint Szerbia más részein.
Az 1. félév december 23-án
fejeződik be.
A téli szünet után
január 18-án kezdődik
a 2. félév.


Hétfőtől szigorúbban ellenőrzik a korlátozások betartását

Hétfőtől szigorúbban ellenőrzik a koronavírus-járvány miatt bevezetett korlátozások betartását az egészségügyi minisztérium illetékesei, mivel sokan felelőtlenül viselkednek - hívta fel a figyelmet Goran Stamenković.

Az egészségügyiminiszter-helyettes a Szerbiai RTV műsorában elmondta, az ellenőrök azt figyelik majd, hogy az emberek viselnek-e maszkot, illetve hogy a vendéglátóhelyeken betartják-e a megfelelő távolságot és létszámkorlátozást. Jövő héttől többek között az uszodákat, a napköziket, valamint az óvodákat is ellenőrzik - emelte ki Stamenković.

Mától szigorúbban ellenőrzik a járványügyi szabályok betartását

Mától szigorúbban ellenőrzik a koronavírus-járvány miatt bevezetett szabályok betartását.

Ma július 12-e, hétfő van.
Erre azért van szükség, mert sokan
nem tartják be a koronavírus-járvány miatt
bevezetett szabályokat az országban.
Az ellenőrök mától azt figyelik, hogy az emberek
viselnek-e maszkot.
Az ellenőrök mától azt is figyelik, hogy
a vendéglátóhelyeken betartják-e a megfelelő távolságot
és a létszámkorlátozást.
Vendéglátóhely például az étterem, a kávézó,
a pizzéria, a fagylaltozó.
Mától az uszodákat, a napköziket és
az óvodákat is szigorúbban fogják ellenőrizni.


Jovana megkapta az esélyt a teljes életre

Összegyűlt a pénz a hétéves kamenicai kislány, Jovana Štikovac gyógykezelésére.

Több ritka betegségben is szenved, mozgását a végtagjaiban jelentkező görcsök nehezítik. Jovana ennek ellenére tavaly elkezdte az iskolát, és állandó fejlesztésekre, kezelésekre jár. Közügyek című műsorunkban is bemutattuk már, akkor édesanyja, Marika mesélt a család mindennapjairól, megpróbáltatásaikról. A Štikovac család a közösség erejét kérve gyűjtött egy drága, amerikai műtétre. A szükséges pénz most összejött, ők pedig útra készek. Az édesapa a Facebookon is köszönetet mondott azoknak, akik segítették a gyűjtést. "Nincsenek szavaim, csak egy óriási köszönet. Sorakoznak a táskák, az útlevelek és Jovana kedvenc mackója is útra kész". A szülők most az orvosok biztos kezében és okos döntéseiben bíznak. Jovanát és családját hétfőre várják a St. Louisi klinikára.

Összegyűlt a pénz Jovana gyógyítására

Összegyűlt a pénz a 7 éves kamenicai kislány gyógyítására.

Kamenica 1 szerbiai város.
A 7 éves kislányt Jovana Štikovacnak hívják.
Jovanának több ritka betegsége van,
amit gyógyítani kell.
Ezek a ritka betegségek veszélyesek
a kislány életére.
Jovanának nehézséget jelent a mozgás is.
A 7 éves kislány tavaly elkezdte az iskolát,
és állandó fejlesztésekre jár.
Tavaly 2021 volt.
Jovana gyógyítására a család az emberek
támogatását kérte.
Ahhoz, hogy Jovana meggyógyuljon
Amerikában kell, hogy megműtsék.
Az Amerikába való utazás és az ottani gyógyítás
nagyon sok pénzbe kerül.
Jovana gyógyítására a szükséges pénzt
szerencsére összegyűlt.
Jovana édesapja a Facebookon is
köszönetet mondott azoknak,
akik segítették a pénzgyűjtést.
Jovana édesapja a következőket írta
a Facebook-oldalán:
"Nincsenek szavaim, csak egy óriási köszönet.
Sorakoznak a táskák, az útlevelek
és Jovana kedvenc mackója is útra kész".
A szülők reménykednek, hogy kislányukat
Amerikában meg tudják gyógyítani.
Jovanát és családját hétfőre várják Amerikába.
Hétfő február 28-a lesz.


Részleges útlezárások lesznek Szabadka egyes utcáiban

Ideiglenes forgalomkorlátozás lép életbe Szabadka Város egyes utcáiban.

A Đakovo utca egy részében, mégpedig a Dragojla Jarnević utcától a Velebit utca irányában a június 20-a és október 20-a közötti időszakban kell számítani ideiglenes korlátozásra.
Ezekben a szabadkai utcákban a palicsi szennyvízcsatorna-hálózat kiépítése miatt kerül sor útlezárásokra.
A kivitelező kötelessége, hogy az utcák lakóinak zavartalan átjárást biztosítson a munkálatok lebonyolítása idején.

Útlezárások lesznek Szabadka utcáin

Lesznek olyan utcák Szabadkán, ahol részleges útlezárások lesznek.

Részleges útlezárás az,
amikor például
útépítés miatt
csak az út egyik fele
van lezárva.
A szabadkai Đakovo utca
egyik része lesz lezárva,
a Dragojla Jarnević utcától
a Velebit utca irányában.
Ezek az utcák június 20-a
és október 20-a között
lesznek lezárva.
Június 20-a szombat lesz.
Ezek az utcák
a palicsi szennyvízcsatorna
hálózat kiépítése miatt
lesznek lezárva.
Az útépítésnek úgy kell,
történnie,
hogy az utcában lakók
nyugodtan tudjanak
közlekedni
a részleges útlezárások
idején is.


A belgrádi iskolai lövöldözés miatt hozott ilyen döntést a szerb kormány.

Június 6-án véget ér a tanév minden szerbiai általános és középiskolában - ezt a döntést hozta meg a szerb kormány a május elején történt belgrádi iskolai lövöldözés miatt. Az iskolák azonban június 20-ig folytathatják a munkát, azon tanulók számára, akik ezt igénylik. Minden diáknak, aki nincs megelégedve az eredményével, személyes kérésére lehetősége lesz javítani az osztályzatát - áll a kormány közleményében.

Korábban kezdődik a nyári szünet

Két héttel korábban ér véget a tanév Szerbiában.

Ez azt jelenti, hogy június 6-án véget ér a tanítás
minden szerbiai általános és középiskolában.
Június 6-a kedd lesz.
Erről a szerb kormány döntött.
A szerb kormányban azok a politikusok vannak,
akik döntéseikkel az országot irányítják.
A belgrádi iskolai lövöldözés miatt
döntött így a szerb kormány.
Az iskolák június 20-ig folytathatják a munkát.
Június 20-ig a tanulók kérhetik, hogy menjenek iskolába.
A diákok, akik nincsenek megelégedve
az eredményükkel, kérhetik, hogy kijavítsák azt.


Pénteken ér véget a távoktatás Vajdaságban

Május 29-én, pénteken ér véget a vajdasági diákok számára a távoktatás, júniustól pedig kezdődnek a külön felkészítő órák, tájékoztat a tartományi oktatási titkárság.

A nyolcadikosok hivatalosan június 5-én fejeznek, a többi általános iskolás diák pedig június 16-án. A végzősök a próbaérettségit matematikából június 2-án írják. A kombinált és az anyanyelvi tesztet otthon töltik ki. Június 1-jén kapják meg a feladatlapokat, 2-án küldik vissza a kitöltött teszteket. A kisérettségit idén június 17-én, 18-án és 19-én tartják, az eredményeket június 23-án teszik közzé. A középfokú oktatásban június 1-je és 3-a között a végzős diákok jelennek meg az iskolákban, ezeken a napokon zárják le ugyanis a jegyeket, de mindössze tíz tanuló és egy tanár tartózkodhat egyszerre a teremben. Június 4-e és 6-a között lesz az érettségi a középiskolák végzős diákjai számára, június 8-án pedig a többi diák megy be az iskolába a jegyek lezárása miatt.

Pénteken vége lesz a távoktatásnak Vajdaságban

Május 29-én, pénteken lesz vége a távoktatásnak Vajdaságban.

Júniustól kezdődnek
a felkészítő órák
a végzős diákok számára.
A 8. osztályt fejező diákok
június 2-án írják
a próbakisérettségit
matematikából az iskolákban.
A kombinált és az anyanyelv
tesztet otthon töltik ki
a 8. osztályt fejező diákok.
A kombinált és az anyanyelv
teszteket június 1-jén
kapják meg a diákok
interneten keresztül.
Az elkészített teszteket
június 2-án kell visszaküldeni
az iskolának interneten keresztül.
A kisérettségi idén
június 17-én, 18-án
és 19-én lesz.
Az eredményeket
június 23-án tudják meg
a végzős diákok.

A középiskolák végzős tanulói
június 1-jén, 2-án
és 3-án mennek
az iskolákba,
a jegyek lezárása miatt.
Egy teremben összesen
10 diáknak és 1 tanárnak
szabad lenni.
A középiskolák végzős tanulóinak
június 4-én, 5-én
és 6-án lesz az érettségi.
Az 1.osztályos, a 2. osztályos
és a 3.osztályos diákok
június 8-án mennek
az iskolákba
a jegyek lezárása miatt.


Több mint 4 ezer covid-beteg van kórházban Szerbiában

Továbbra is 15 ezer felett alakul a koronavírus-fertőzöttek napi száma Szerbiában.

Több mint 34 ezer tesztből 15 623 lett pozitív. A kórházban és a lélegeztetőgépen lévők száma nem csökken. A szerbiai egészségügyi intézményekben 4071 beteget kezelnek, közülük 150-en szorulnak mesterséges lélegeztetésre. A kór szövődményeibe a legfrissebb adatok szerint 59-en haltak bele.
A jelenlegi járványhelyzet miatt az illetékesek fontolóra veszik, hogy meghosszabbítják-e a februári szünidőt a diákok számára, amely ennek alapján 12-től 21-ig tartana. Erről azonban még nem született döntés.

Sok koronavírusos beteg van kórházban Szerbiában

Több mint 4 ezer koronavírusos beteg van kórházban Szerbiában.

Naponta 15 ezer felett alakul
a koronavírusos betegek száma Szerbiában.
Nagyon sok koronavírusos beteg
van kórházban és lélegeztetőgépen az országban.
Tegnapi adatok szerint a koronavírus betegség miatt
59 beteg hunyt el Szerbiában.
Tegnap február 3-a, csütörtök volt.
A rossz járványhelyzet miatt lehet,
hogy meg fogják hosszabbítani a februári
szünidőt a diákok számára.
A hosszabb szünidő február 12-től 21-ig tartana.
Erről azonban még nincs döntés.


Az iskolák környékén ellenőriznek fokozottan

Folytatódik Szerbia-szerte a közlekedés intenzív ellenőrzése az iskolák övezetében.

Az elmúlt egy hét alatt mintegy 2500 szabálysértést észlelt rendőrség. Ez sokkal kevesebb, mint amennyi az első félév kezdetekor volt szeptemberben – nyilatkozta a Tanjugnak Aleksandar Radenković, a Közlekedésrendészeti Igazgatóság munkatársa. A szabálytalanságok elsősorban gyorshajtásra, a mobiltelefon szabálytalan használatára és 100 esetben szabálytalan parkolásra vonatkoztak. Szerencsére súlyosabb balesetek nem voltak, kisebb anyagi károk és három könnyebb személyi sérülés történt, de nem gyerekekkel. Az illetékes elmondta, hogy voltak extrém esetek is, amikor például a dél-szerbiai Brus településen egy járművezető óránkénti 100 kilométeres sebességgel száguldott egy iskola közelében, közben két autót is megelőzve, 1,05 ezrelék alkohollal a szervezetében. Radenković elmondta, hogy az iskolákon kívül február közepéig az ellenőrzések fókuszában lesznek a gyalogosok is. Az év eleje óta nyolc gyalogos vesztette életét, ketten közülük a gyalogosátkelőn. Összesen mintegy 4000 gyorshajtási szabálytalanságot regisztráltak az átkelők övezetében, a gyalogosok pedig 420 esetben követtek el szabálysértést.

Szigorú ellenőrzések az iskolák környékén

Szigorú közlekedési ellenőrzéseket folytatnak a rendőrök az iskolák környékén.

Egész Szerbia területén zajlanak
a szigorú közúti ellenőrzések az iskolák környékén.
Az elmúlt 1 hét alatt 2500 szabálysértést
vett észre a rendőrség.
A szabálytalanságok főleg gyorshajtásra,
a mobiltelefonok szabálytalan használatára
és 100 esetben szabálytalan parkolásra vonatkoztak.
Szerencsére súlyosabb balesetek nem történtek.
Kisebb károk és 3 könnyebb személyi
sérülés történt, de nem gyerekekkel.
Az iskolákon kívül február közepéig
a rendőrség ellenőrizni fogja a gyalogosokat is.
Az év eleje óta 8 gyalogos vesztette életét,
ketten közülük a gyalogosátkelőn.
Idén 2023 van.
Összesen 4000 gyorshajtási szabálytalanság történt
az átkelők környékén.
A gyalogosok 420 esetben követtek el szabálysértést.


A közlekedésbiztonsági törvény módosítását kérik a szülők

Sürgősen módosítsák a szerbiai közúti közlekedésbiztonságáról szóló törvényt, valamint a Büntető Törvénykönyvet - ezt kérik a gyalogátkelőkön közlekedési balesetben elhunyt gyerekek szülei.

Egész Szerbiából összefogtak a szülők, és a módosítást követelik. Közleményükben azt írták, mivel több mint 14 ezren aláírták petíciójukat, hivatalosan is kértek találkozót állami tisztségviselőktől. Személyesen is találkozni szeretnének a szerb képviselőház elnökével, Vladimir Orlićtyal, az igazságügyi miniszterrel, Maja Popovićtyal, a családügyi és demográfiai miniszterrel, Darija Kisićtyel, valamint Goran Vesić közlekedési és közműfejlesztési miniszterrel, hogy a legégetőbb problémákról beszéljenek, annak érdekében, hogy a gyalogátkelőkön áthaladó gyerekeket megóvják a biztos haláltól és a súlyos sérülésektől - fogalmaznak közleményükben.

A közlekedésbiztonsági törvény változtatását kérik a szülők

A szülők szerint sürgősen meg kell változtatni a közlekedésbiztonsági törvényt Szerbiában.

A szülők szerint sürgősen meg kell változtatni
a Büntető Törvénykönyvet is Szerbiában.
Ezt a gyalogátkelőkön közlekedési balesetben elhunyt
gyerekek szülei kérik.
Egész Szerbiában összefogtak a szülők,
és követelik a változtatásokat.
Már több mint 14 ezer szerbiai lakos aláírta
a változtatásról szóló kérvényt.
A szülők személyesen is beszélni akarnak
a problémákról a szerb képviselőház elnökével,
az igazságügyi miniszterrel,
a családügyi és demográfiai miniszterrel
és a közlekedési és közműfejlesztési miniszterrel.
A szülők azért akarják a változásokat,
hogy a gyalogátkelőkön áthaladó gyerekeket
megóvják a biztos haláltól és a súlyos sérülésektől.


Hatályban maradnak a meghozott szigorítások Szerbiában

A mai napon nem ül össze a válságstáb, ugyanis tervben sem volt az ülés - mondta Ana Brnabić.

Érvényben maradnak a koronavírus terjedésének megfékezését szolgáló intézkedések - nyilatkozta Ana Brnabić. Szerbia kormányfője elmondta, hogy kedvezőtlen a helyzet, ezért még biztos hatályban maradnak a meghozott szigorítások. Hozzátette: mai napon nem ül össze a válságstáb, ugyanis tervben sem volt az ülés.
Jelenleg egyáltalán nem nyithatnak ki a kávézók, éttermek, éjszakai klubok és bárok, valamint a bevásárlóközpontok, minden más dolgozhat este 8 óráig, a mozik, színházak, kiállítótermek és könyvtárak 9 óráig.

Maradnak a szigorítások Szerbiában

Továbbra is maradnak a szigorítások Szerbiában.

Ezt Ana Brnabić, a szerb miniszterelnök mondta.
Még mindig sok a koronavírusos beteg
az országban, ezért maradnak a szigorítások.
A szerb miniszterelnök elmondta,
hogy ma nem tart megbeszélést
a szerbiai válságstáb.
Ma március 29-e, hétfő van.
Szigorítás továbbra is, hogy
egyáltalán nem dolgozhatnak
a kávézók, az éttermek, az éjszakai klubok,
a bárok és a bevásárlóközpontok sem.
Minden másfajta üzlet és bolt
dolgozhat este 8 óráig.
A mozik, a színházak, a kiállítótermek
és a könyvtárak este 9 óráig
dolgozhatnak Szerbiában.


A szigorításra azért volt szükség, mert Belgrádban három fertőzött esetet is azonosítottak.

A Batut Közegészségügyi Intézet és az illetékes minisztérium tájékoztatta az egészségügyi intézményeket arról, hogy mit kell tenniük, ha felmerül ennek a fertőző betegségnek a gyanúja vagy meg is erősítik a jelenlétét. Az egészségügyi dolgozók kötelesek a kanyarógyanús esetet jelenteni az illetékes közegészségügyi intézetnek, és laboratóriumi vizsgálatot végezni. Ha a fertőzés beigazolódik, a beteget el kell különíteni és meg kell kezdeni a kezelését.
A harmadik fertőzött esetet tegnap erősítették meg Belgrádban a Torlak virológiai intézetben. Egy nyolcéves fiúról van szó, aki eddig semmilyen oltást sem kapott.

Szigorítások a kanyaró miatt

Kanyaró miatt szigorítottak a járványügyi intézkedéseken Szerbiában.

A szigorítás azért kellett, mert Belgrádban 3 fertőzött esetet is találtak.
A kanyaró 1 fertőző betegség.
A kanyaró tünete a láz, a száraz köhögés,
orrfolyás, a piros kiütések a testen.
Szigorítás például, ha egy kórházban
kanyaróval fertőzött beteg van,
akkor az egészségügyi dolgozóknak
különböző intézkedéseket kell tenniük.
Ilyen intézkedés például, hogy a kanyaróval fertőzött beteget
el kell különíteni és meg kell kezdeni a gyógyítását.
Belgrádban a harmadik fertőzött esetet
hétfőn erősítették meg.
Hétfő február 12-e volt.
A kanyaróval fertőzött egy 8 éves fiú,
aki eddig semmilyen védőoltást nem kapott.


Most kell felvenni az influenza elleni oltást - mondják a szakemberek

Abban az időszakban ajánlott az oltás felvétele, amikor a vírus még nem terjedt el – nyilatkozta Snežana Kalabić, a belgrádi Savski venac Egészségház orvosa.

Hozzátette, az influenzajárvány tetőzése a december és február közötti időszakban várható. Szerbiában két hete vehetők fel az influenza elleni vakcinák, eddig 80 ezren oltatták be magukat. Az ország 400 ezer négykomponensű és 30 ezer háromkomponensű vakcinát szerzett be. Az orvosok elsősorban a 65 év felettiek és a krónikus betegek számára ajánlják az influenza elleni védőoltás felvételét.

A szakemberek szerint most kell felvenni az influenza elleni védőoltást

A szakemberek szerint most a legjobb felvenni az influenza elleni védőoltást.

Az influenza 1 vírusos megbetegedés.
Az influenzás ember tüsszög, folyik az orra, lázas.
Abban az időszakban ajánlott
az oltást felvenni, amikor a virus még nem terjedt el.
A szakemberek szerint az influenzajárvány
december és február közötti időszakban várható.
Szerbiában 2 hete vehetők fel
az influenza elleni vakcinák.
Eddig 80 ezer lakos oltatta be magát az országban.
Az orvosok szerint van elég védőoltás az országban.
Az orvosok főleg a 65 év felettiek
és a krónikus betegek számára ajánlják
az influenza elleni védőoltás felvételét.
Krónikus beteg például a szívbeteg, a cukorbeteg.


Aláírták a megállapodást - újra jön a postás

Megegyeztek a postások és a kormány, véget ér a sztrájk. A megállapodást Ana Brnabić szerb miniszterelnök és a szakszervezet képviselői látták el kézjegyükkel.

A munkabeszüntetés három hétig tartott. A mostani egyezség értelmében a postai dolgozók egyszeri, húszezer dináros kifizetésben részesülnek, amely összeget legkésőbb november 25-ig utalnak át nekik. Ebből a pénzből azonban nem jut a Szerbiai Posta vezetőségének.
November elsejétől minden technológiai munkatárs 10 százalékos béremelésben részesül, ehhez január elsején további 10 százalékos emelés társul. A kabinet és a szakszervezet megegyezett arról is, hogy az adminisztrációban szolgálatot teljesítő alkalmazottak január elsejétől szintén 10 százalékos fizetésemelésben részesülnek, ez nem vonatkozik a főnökségre.
A kormánnyal kötött megállapodás szerint nem büntetik meg a postásokat, akik törvénytelen módon nem vették fel a munkát, persze ez csak akkor lesz így, ha csütörtökön délig visszatérnek munkahelyükre – írja a szerb közmédia.

Mától újra jön a postás

Megegyeztek a postások és a szerb kormány.

A megállapodást tegnap írta alá Ana Brnabić szerb miniszterelnök
és a postások képviselői.
Tegnap november 15-e, szerda volt.
A megegyezésnek köszönhetően véget ért a postások sztrájkja.
A sztrájk idején nem dolgoztak a postások.
A munkabeszüntetés 3 hétig tartott.
A mostani megegyezés szerint a postai dolgozók
egyszeri, 20 ezer dináros kifizetést kapnak.
Ezt az összeget legkésőbb november 25-ig meg kell kapniuk.
Ebből a pénzből nem jut a Szerbiai Posta vezetőségének.
November 1-jétől fizetésemelést kapnak a postások.
Ehhez január 1-jétől további fizetésemelés jár a postásoknak.
A kormánnyal való megállapodás szerint
nem büntetik meg a postásokat,
akik törvénytelen módon nem vették fel a munkát.
Ez csak akkor lesz így, ha csütörtökön
12 óráig visszatérnek munkahelyükre.
Ma november 16-a, csütörtök van.


Rendkívüli helyzetet hirdettek Szerbia több részén az áradások miatt

Szerbia 32 városában és községében rendkívüli helyzet van az árvizek miatt.

A hetek óta tartó heves esőzések következtében több patak és folyó is kilépett medréből. Laképületek, üvegházak és több száz hektár földterület került víz alá.
A mentőcsapatok május 26-a óta 76 embert evakuáltak és mintegy 500 alkalommal intézkedtek a különböző riasztások alkalmával. A helyzet pedig valószínűleg a következő napokban sem javul, hiszen újabb jelentős csapadékot jósolnak a meteorológusok a térségben.

Rendkívüli helyzetet hirdettek Szerbia több városában

Rendkívüli helyzetet hirdettek Szerbia 32 városában és községében.

Az árvizek miatt hirdettek rendkívüli helyzetet
több szerbiai városban és községben.
Az árvíz nagy károkat tud okozni
és veszélyes lehet az emberekre és az állatokra is.
Már hetek óta nagy esőzések vannak
Szerbia több részén is.
A sok eső miatt több patak és folyó is kilépett a medréből.
Így alakul ki az árvíz.
Lakóépületek, üvegházak és nagyon sok földterület került víz alá.
A mentőcsapatok május 26-a óta
 76 embert mentettek ki és 500 alkalommal intézkedtek
a különböző riasztások alkalmával.
A helyzet várhatóan a következő napokban sem javul.
Az időjárás-előrejelzések szerint újabb nagyobb mennyiségű
csapadék várható a térségben.


Indul a házvásárlási pályázat újabb köre

Holnaptól indul az új pályázási kör falusi házak vásárlására Szerbiában. Aki sikeresen pályázik, az 10 ezer euró vissza nem térítendő támogatást kap az államtól.

A szerb vidékfejlesztési miniszter kifejtette, a szerb kormány 500 millió dinárt különített el fiatalok falusi házvásárlására.
Milan Krkobabić hozzátette, hogy júniustól 10 ezer euróval támogatják a fiatal vállalkozókat is. Ez a segítség eszközvásárlásra vonatkozik - magyarázta.
Ami a falusi házvásárlás feltételeit illeti, azok változatlanok. A házasok és az egyedülállók is jelentkezhetnek, de még van néhány elvárás - részletezte az illetékes tárcavezető.
Milan Krkobabić, vidékfejlesztési miniszter, Szerbia: „A pályázónak 45 évnél fiatalabbnak kell lennie, legalább három éve kell, hogy szerb állampolgár legyen. Ami fontos, hogy ne legyen a nevén más ingatlan, például lakás vagy ház, azonban rendelkezhet mezőgazdasági területtel. Ez a feltétel a közös háztartásban élő fiatal gazdákra vonatkozik. Ezáltal pedig meglesz a lehetőségük arra, hogy függetlenek legyenek és tető legyen a fejük felett.”

Indul a házvásárlási pályázat

Holnaptól indul az új kör a falusi házak vásárlására Szerbiában.

Holnap február 28-a, kedd lesz.
Aki sikeresen pályázik, az 10 ezer eurós
vissza nem térítendő támogatást kap az államtól.
A vissza nem térítendő támogatást nem kell visszafizetni.
A pályázat célja, hogy támogassa a fiatalokat
a falusi házvásárlásra.
A falusi házvásárlási támogatásra
a házasok és az egyedülállók is jelentkezhetnek.
A pályázónak 45 évnél fiatalabbnak kell lennie.
A pályázónak legalább 3 éve kell,
hogy szerb állampolgár legyen.
Ami fontos, hogy a pályázók nevén ne legyen más ingatlan.
Ingatlan például a ház vagy a lakás.
A pályázók rendelkezhetnek mezőgazdasági területtel.
Ez a feltétel a közös háztartásban élő
fiatal gazdákra vonatkozik.
Júniustól 10 ezer euróval támogatják
a fiatal vállalkozókat is Szerbiában.
Ez a támogatás eszközvásárlásra vonatkozik majd.


Több magyar elsős Vajdaságban

Idén 1299 magyar első osztályos tanuló nevét jegyezték be a beiratkozás első körében, akiknek tanszercsomagot is biztosított a Magyar Nemzeti Tanács.

A tavalyi évhez képest 21 magyar diákkal többen kezdik meg az általános iskola első osztályát és habár lezajlott a beiratkozás első fordulója, a hónap utolsó napjaiban akár tovább is nőhet az elsősök száma, akik szintén számíthatnak a tanszercsomagra. A tavalyi évhez képest az elsős diákok száma leginkább Hajdújáráson, Oromhegyesen, Csantavéren, Palicson, Szaján, Torhontálvásárhelyen és Maradékon nőtt.
Varjú Potrebić Tatjana, Magyar Nemzeti Tanács Végrehajtó-bizottság tagja: „Közel 1300 tanszercsomagot osztottunk ki, hiszen az idei évben 1299 elsős nevét kaptuk meg az első körös beiratkozásnál, persze ez a szám még szeptember elején az első két hétben kicsit mozog, de a napokban zárjuk a pontos létszámot. Az 1299 elsősnek biztosítottuk a tanszercsomagot. Nagyon gazdag tartalma van tanszercsomagnak. A képzőművészeti tantárgyhoz szükséges szinte minden-minden eszköz benne van, valamint kis füzetek, első füzetem, tornazsák, ugrókötél, számológép, abakusz számológép. Benne található még ezeken kívül a Mézeskalács szeptemberi száma, a Gőgös Gúnár Gedeon és a Betűtanoda is.”

Több magyar elsős Vajdaságban

Idén 1299 magyar első osztályos tanuló kezdte a tanévet.

Minden magyar első osztályos tanuló
tanszercsomagot kapott a Magyar Nemzeti Tanácstól.
A tavalyi évhez képest 21 magyar diákkal
többen kezdték meg az általános iskola első osztályát.
Az első osztályokba való beiratkozás
első fordulója lejárt, de szeptember utolsó napjaiban
tovább is nőhet az elsősök száma.
A tanszercsomag azoknak is jár,
akik még szeptember utolsó napjaiban
iratkoznak be magyar nyelvű első osztályba.
A tavalyi évhez képest a magyar elsős diákok száma
főként Hajdújáráson, Oromhegyesen, Csantavéren,
Palicson, Szajánon, Torhontálvásárhelyen és Maradékon nőtt.
A Magyar Nemzeti Tanács eddig 1300 tanszercsomagot osztott ki.
A tanszercsomagban képzőművészeti tantárgyhoz szükséges eszközök,
kis füzetek, első füzetem, tornazsák,
ugrókötél, számológép található.
A tanszercsomagban van még a Mézeskalács szeptemberi száma,
a Gőgös Gúnár Gedeon és a Betűtanoda is.


Megemlékezések Vajdaság-szerte

Halottak napján az 1944-ben és 1945-ben ártatlanul kivégzett áldozatokra emlékeznek.

Ma Vajdaság-szerte emlékeznek az 1944-ben és 1945-ben ártatlanul kivégzett áldozatokra. A központi megemlékezés, Szabadkán 15 órakor kezdődik a Zentai úti temető 44-es parcelláján. A városban és környékén 1944 őszén több mint ezer ártatlan embert végeztek ki. 852 név szerepel a Zentai úti temetőben felállított emléktáblán.
Bajmokon, a kegyeletadás helyszínén, az Akácfánál 12 órától tartják a koszorúzással egybekötött megemlékezést. A bajmoki Dózsa György Magyar Művelődési Központ Elnöksége és Hagyományápoló és Kegyeleti Bizottsága a szerkesztőségünkhöz eljuttatott közleményben úgy fogalmaz, hogy felidézik a 78 évvel ezelőtt történt tragikus eseményeket, amikor 252 ártatlan áldozat vesztette életét.
Csantavéren a Nagytemetőben is emlékeztek a kivégzett magyar áldozatokra, délelőtt 10 órától, Moholon szintén 10 órától a katolikus temetőben.
Magyarkanizsán a Nagytemetőben 15 órakor veszi kezdetét az esemény, amelyen a felújított első világháborús katonasírokat és az új keresztet is felszentelik.
Újvidéken 13 órára a Futaki úti temetőbe, Temerinbe 16 órára a Nyugati temető tömegsírjához várják azokat, akik elhelyeznék a kegyelet virágait.

Megemlékezéseket tartanak egész Vajdaságban

Ma november 2-a, halottak napja van.
Ma egész Vajdaságban is
megemlékezéseket tartanak
az 1944-ben és 1945-ben ártatlanul
kivégzett áldozatok emlékére.
Ebben a két évben sajnos nagyon sok magyar
férfit, nőt és gyermeket gyilkoltak meg ártatlanul
egész Vajdaságban.
A központi megemlékezés Szabadkán,
délután 3 órakor kezdődik a Zentai úti temető
44-es parcelláján.
Szabadkán és környékén 1944 őszén
több mint 1000 ártatlan embert végeztek ki.
A Zentai úti temetőben felállított emléktáblán
852 ártatlanul elhunyt név szerepel.
Bajmokon is tartanak ma megemlékezést
és koszorúzást az Akácfánál 12 órakor.
Csantavéren a Nagytemetőben emlékeznek
a kivégzett magyar áldozatokra
ma délelőtt 10 órától.
Moholon is ma délelőtt 10 órakor kezdődik
a megemlékezés a katolikus temetőben.
Magyarkanizsán a Nagytemetőben
délután 3 órakor kezdődik a a megemlékezés.
A megemlékezés mellett felszentelik
a felújított első világháborús katonasírokat
és az új keresztet is.
Újvidéken ma délután 1 órakor
a Futaki úti temetőben lesz a megemlékezés.
Temerinben délután 4 órakor
a Nyugati temető tömegsírjához várják azokat,
akik megemlékeznek az 1944-ben
és 1945-ben ártatlanul kivégzett magyar emberekre.


Kamerát hordanak hamarosan a rendőrök a jelvényük mellett

Szeptember 1-től a közlekedésrendészet egy kísérleti projekt keretében bevezeti az egyenruhákon viselhető kamerákat.

Kezdetben a Belgrádon átvezető autópályán használják, a tervek szerint később közlekedési rendőrök alapfelszerelésébe is beépítenék őket. Ezer dinár pénzbüntetés helyett gyorshajtásért – ez a gyakorlat nem volt idegen a szerbiai sofőröktől. Hamarosan rögzítik a rendőrök megvesztegetésére tett kísérleteket. A jelvény mellett a közlekedési rendőrök kamerát is rögzítenek egyenruhájukra. A felvett anyagot 45 napig tárolják, ezt követően automatikusan törlődik. Az első hatvan közlekedésrendészeti kamerát, képzést és szervert az Egyesült Államok adományozta, ahol elterjedt az ilyen technológia alkalmazása. 13 európai ország közlekedési rendőrei is viselnek kamerát az egyenruhájukon, így például Bulgáriában, Romániában és Magyarországon is.

Kamerát hordanak majd hamarosan a rendőrök

Kamerákat hordanak hamarosan a rendőrök a jelvényük mellett.
Szeptember 1-jétől még csak
a Belgrádon átvezető autópályán használják a kamerákat
a közlekedési rendőrök.
Ezeket a kamerákat a rendőrök az egyenruhájukon
viselik majd szeptembertől.
Tervek szerint később az országban
mindenhol viselnék egyenruhájukon a kamerákat
a közlekedési rendőrök.
Sok sofőr lefizette a rendőröket akkor,
amikor nem tartott be valamilyen közlekedési szabályt.
Rendőrt tilos lefizetni.
A kamerák ezeket a lefizetéseket is rögzíteni fogják.
A kamera a közlekedési rendőr jelvénye mellett lesz.
A felvett részeket 45 napig tartják meg a rendőrök.
45 nap után törlődnek a felvételek.
Az első 60 kamerát az Egyesült Államok adományozta.
Amerikában már elterjedt az ilyen kamerák használata.
Összesen 13 európai ország közlekedési rendőrei is
viselnek kamerát az egyenruhájukon.
Ilyen európai ország például Bulgária,
Románia és Magyarország is.


Tiodorović: ők megszüntethetik a korlátozásokat, mert náluk 85-90 százalékos az átoltottság

Szerinte korai még következtetést levonni az omikronról, habár előrevetíti a járvány végét.

Egyelőre nem indokolt változtatni a járványügyi intézkedéseken Szerbiában - mondta Branislav Tiodorović. Túl kevés idő telt el a koronavírus omikron variánsának szerbiai megjelenése óta, ezért még nincs megfelelő tanulmány, illetve teljes rálátás a járványügyi helyzetre - jelentette ki az epidemiológus. Hozzátette, mindenki arról beszél, hogy a skandináv államok megszüntetik a korlátozásokat. Igaz, viszont azt is ki kell emelni, hogy náluk 85-90 százalékos az átoltottság - mondta a járványügyi szakember.
Szerinte korai még következtetést levonni az omikronról, illetve annak alváltozatairól. Ennek ellenére úgy tűnik, az új mutációkkal a járvány végjátékába léptünk - fogalmazott Branislav Tiodorović.

Még nem kell változtatni a járványügyi szabályokon

Branislav Tiodorović szerint Szerbiában még nem kell változtatni a járványügyi szabályokon.

Branislav Tiodorović 1 szerb járványügyi orvos.
A járványügyi orvos szerint túl kevés idő telt el
a koronavírus omikron változatának
szerbiai megjelenése óta.
Ezért még nincs megfelelő rálátásuk az orvosoknak
arra, hogy milyen is a járványügyi helyzet.
Branislav Tiodorović elmondta,
mindenki arról beszél, hogy a skandináv országokban
megszüntetik a szigorításokat.
Skandináv országok közé tartozik például
Svédország, Norvégia és Dánia.
 Branislav Tiodorović elmondta,
hogy ezekben az országokban azért lehet
megszüntetni a járványügyi szigorításokat,
mert ott sokkal több lakos felvette
a koronavírus elleni védőoltást.
A járványügyi orvos azt is elmondta,
hogy még nem ismerik teljesen
a koronavírus omikron változatát,
de úgy látszik, hogy a járványnak lassan vége lehet.


Aki csak teheti, válassza a kishatárátkelőket

Továbbra is kilométeres sorokban várnak az autósok a Horgos-Röszke autópálya határátkelőn, de a Kelebia-Tompa határátkelőn is több órás a várakozási idő. Aki Magyarország felé tart, annak érdemes a kisebb határátkelőket választania.

Vasárnap reggel is több órát, a hivatalos adatok szerint akár 4 órát is vártak azok, aki a Horgos-Röszke határátkelőn próbáltak eljutni Magyarországra. Kelebián is legalább két órát kell várakozni a határátlépésre.
A közúti áltkelők közül Királyhalomnál 2, Horgosnál, Bajmoknál és Gyálánál 1 órát kell várni. A gyorsabb határátlépés érdekében érdemes a kisebb átkelőket választani, de ezeken is hosszú sorokban állnak az autók.
Aki Magyarországról szeretne Szerbiába belépni, annak nem kell fél óránál hosszabb várakozásra számítania.

Továbbra is hosszú sorokban várnak az autósok a Horgos-Röszke autópálya határátkelőn.

A Kelebia-Tompa határátkelőn is
több órát kell várakozni az autósoknak.
Aki Magyarország felé utazik, annak jobb,
ha a kishatárátkelőket választja.
Ma reggel is több órát, akár 4 órát is vártak azok,
akik a Horgos-Röszke határátkelőt választották.
Ma augusztus 29-e, vasárnap van.
Kelebián is legalább 2 órát kell várakozni azoknak,
akik Magyarország felé utaznak.
Ma a közúti átkelők közül Királyhalomnál
2 órát kell várakozni Magyarország felé.
Ma a közúti átkelők közül Horgosnál, Bajmoknál
és Gyálánál 1 órát kell várni.
Aki csak teheti, ma válassza a kishatárátkelőket
a gyorsabb határátlépés miatt.
Aki Magyarországról akar Szerbiába utazni,
annak nem kell fél óránál tovább várnia
a határátkelőkön.
Fél óra 30 percet jelent.


Augusztus 8. és 13. között Egyházmegyei Ministránstábort tartanak a doroszlói Szentkúton.

Az imádságon, a tanuláson, a barátkozáson, szórakozáson és a kikapcsolódáson kívül autóbuszos kirándulás, fürdés és városnézés is a program része lesz. Napi négy étkezést biztosítanak a résztvevőknek: reggelit, ebédet, uzsonnát és vacsorát. A Ministránstábor részvételi díja 3 ezer dinár, ebből a ministráns önrésze 1000, a plébánia hozzájárulása ministránsonként pedig 2000 dinár. A táborba legkésőbb augusztus 1-jéig lehet jelentkezni, 9 évesnél idősebb jelentkezőket várnak. A felnőtt ministránsokat segítőkként, animátorokként hívják és várják a szervezők.

Augusztusban ministránstábort tartanak majd a doroszlói Szentkúton.

Ministráns az a fiú vagy lány, aki segít
a papnak a katolikus miséken.
Doroszló 1 falu Vajdaságban.
Az Egyházmegyei Ministránstábor
augusztus 8-a és 13-a között lesz megszervezve
a doroszlói Szentkúton.
A táborban imádkozás, tanulás, barátkozás,
szórakozás, autóbuszos kirándulás, fürdés
és városnézés is várja majd a résztvevőket.
A ministránstáborban napi 4 étkezés lesz.
A napi 4 étkezésbe a reggeli, az ebéd,
az uzsonna és a vacsora tartozik.
A Ministránstábor ára 3 ezer dinár.
Ebből a ministránsoknak 1000 dinárt
kell fizetniük, a plébánia pedig 2000 dinárt
fizet ki minden ministráns után.
A táborba augusztus 1-jéig lehet jelentkezni.
A táborba a 9 évnél idősebb jelentkezőket várják.
A felnőtt ministránsokat segítőkként,
foglalkozásvezetőkként várják a táborba.


Nem mindenhol durrant a petárda az ünnepek alatt

Csaknem 100 ezer darab pirotechnikai eszközt kobozott el a szerbiai belügyminisztérium az ünnepek alatt, egyes esetekben eljárás is indult a petárdától megsérülő gyermek szülei ellen.

A rendőrök a nem megfelelő alkalmazás miatt, vagy a petárdák nem megfelelő minősége miatt jártak el. 20-an sérültek meg pirotechnikai eszköz robbanása következtében, közülük tizenketten gyerekek, öten fiatalkorúak, hárman pedig nagykorúak. A hatóságok az ünnepek előtt 457 petárda-üzletet vizsgáltak át, és csaknem 100 ezer darab pirotechnikai eszközt foglaltak le.
A legtöbb rendellenességet Leskovacról jelentették, míg a legkevesebbet Čačakról és Újvidékről. A lefoglalt tűzijátékok és petárdák között nem voltak 3. és 4. osztályba sorolhatók, amelyek árusítása nem engedélyezett - teszi hozzá a belügyi tárca.

Sok volt a büntetés a petárdák miatt az ünnepek idején

A rendőrség 100 ezer darab pirotechnikai eszközt foglalt le az ünnepek idején.

Pirotechnikai eszköz például a petárda, a tűzijáték.
Volt olyan eset is, hogy rendőrségi eljárás indult
a petárdától megsérülő gyermekek szülei ellen.
A rendőrök a nem megfelelő használat miatt,
vagy a petárdák nem megfelelő minősége miatt büntettek.
Az ünnepek idején 20-an sérültek meg
pirotechnikai eszköz robbanása miatt.
A 20 személy közül 12 gyerek, 5 fiatalkorú és 3 nagykorú volt.
A rendőrség az ünnepek előtt 457 petárda-üzletet vizsgált át.
A vizsgálatok során a rendőrök 100 ezer darab
pirotechnikai eszközt foglaltak le.
A lefoglalt tűzijátékok és petárdák között nem voltak
3. és 4. osztályba sorolhatók.
Ez azt jelenti, hogy ezeknek az eszközöknek az árusítása
nem engedélyezett.


Országos faültetési akció

Országszerte őszi faültetési akciót szervez az általános iskolákban a Szerbiai Madártani és Madárvédelmi Egyesület egy alapítvánnyal együttműködve.

A szervezet arra kéri tagjait, hogy válasszanak ki egy iskolát a saját környezetükben, ahol majd ők koordinálják a faültetést. A tanulókkal együtt ily módon egészségesebb és szebb iskolai környezetet hozhatnak létre. Miután kiválasztották az általános iskolát és kapcsolatba léptek vele, amennyiben ők is beleegyeztek a faültetésbe, kérik, töltsék ki a jelentkezési űrlapot. Minden iskola legalább 10, de legfeljebb 20 lombhullató facsemetét kaphat: platánlevelű juhart, magas kőrist és kocsányos tölgyet. Jelentkezni október 24-ig lehet, a faültetés pedig a tervek szerint november második felében lesz. További részletek a pticesrbije.rs oldalon.

Országos faültetési akció kezdődik

Országos faültetési akció kezdődik a szerbiai általános iskolákban.

A faültetési akciót a Szerbiai Madártani
és Madárvédelmi Egyesület szervezi
az általános iskolás gyerekek számára.
A szervezet arra kéri a tagjait,
hogy válasszanak ki 1 iskolát
a saját környezetükben, ahol ők
szervezik le a faültetési akciót.
A faültetési akció célja, hogy a tanulók
egészségesebb és szebb iskolai
környezetet hozzanak létre.
A faültetési akcióban résztvevő iskoláknak
ki kell tölteni 1 jelentkezési űrlapot.
Minden iskola legalább 10,
maximum 20 lombhullató facsemetét kaphat.
A fák között lesz például platánlevelű juhar,
magas kőris és kocsányos tölgyfa.
Az országos faültetési akcióra október 24-ig lehet jelentkezni.
Tervek szerint november második felében
ültetik el a fákat a gyerekek.
Még több információt az országos
faültetési akcióról a következő
internetes oldalon lehet olvasni:
pticesrbije.rs


Érkeznek az elismerések a fegyverátadási kampányért Szerbiának

Az akció június 8-ig tart, eddig 20 ezer fegyvert és egymillió lőszert és aknát, robbanószereket adtak át.

Az első két nap alatt több fegyvert adtak át mint az utóbbi 3 kampány során összesen. Minden rendőrkapitányságon bejegyzett és illegális fegyvereket is leadnak. Az emberek azt mondják, hogy a fegyverek az elhunyt családtagjaiké volt, és a háborúkból maradtak. Leginkább pisztolyokat, vadászpuskákat és karabélyokat szolgáltatnak be. Olyan fegyvereket is átadnak, amelyek tartása eleve törvénytelen, mint a vállról indítható rakéta, bomba, akna.
Június 8-a után szigorúan büntetik azokat, akiknél nem bejegyzett vagy illegális fegyvert találnak - közölték a Belügyminisztériumból.
A kampányt, amelyet két tragikus esemény után indítottak el, amelyben 18-an vesztették életüket, európai illetékesek is értékelték és elismerték.
Az akciót, amelyet Szerbia az Európai Unió támogatásával indított meg, megmutatta mennyire fontos a biztonsági együttműködés a lakosság biztonságának az érdekében - jelentette ki Josep Borrel uniós kül- és biztonságpolitikai főképviselő. Tudjuk milyen veszélyt rejt az illegális fegyverkereskedelem a békére és biztonságra nézve - tette hozzá.

Elismerés Szerbiának a fegyverátadási akciója miatt

Érkeznek az elismerések a fegyverátadási akcióért Szerbiának.

A fegyverátadási akció június 8-ig tart.
A lakosok minden büntetés nélkül
átadhatják az illegális fegyvereiket a rendőrségnek.
Illegális azt jelenti, hogy valami szabályellenes, tilos.
Eddig 20 ezer fegyvert, 1 millió lőszert, aknát
és robbanószereket adtak át.
Az első 2 nap alatt több fegyvert adtak át
mint az utóbbi 3 fegyverátadási akció során összesen.
Minden rendőrkapitányságon le lehet adni
a bejegyzett és illegális fegyvereket is.
Az emberek azt mondják, hogy a fegyverek
az elhunyt családtagjaiké volt,
és a háborúkból maradtak.
Főleg pisztolyokat, vadászpuskákat
és karabélyokat adnak le a rendőrségen.
Olyan fegyvereket is átadnak, amelyek tartása törvénytelen.
Ilyen például a vállról indítható rakéta, bomba, akna.
Június 8-a után szigorúan büntetik azokat,
akiknél nem bejegyzett vagy illegális fegyvert találnak.
A fegyverátadási akciót a 2 tragikus esemény után
indították el Szerbiában.
A tragikus gyilkosságok során összesen
18 ember vesztette életét.
Az eredményes fegyverleadási akcióért
több európai országtól is elismeréseket kapott Szerbia.
A fegyverátadási akciót Szerbia
az Európai Unió támogatásával indította meg.